title: Teksti

text: Aina yksittäinen teksti ei kuulu selvästi yhteen tekstilajiin, vaan siinä voi olla aineksia useammasta tekstilajista, josta yksi esimerkki on esimerkiksi proosaruno. Yhdestä aiheesta on myös mahdollista laatia monen eri tekstilajin tekstejä. Myös puheesta voidaan tehdä tekstiä translitteroimalla ja koostamalla se luettavaan muotoon.


title: Teksti

text: On tekstin tärkein osa, joka kertoo tekstin ydinajatuksen tai vihjaa siitä. Sanomalehdissä otsikolla on tarkoitus houkutella lukijaa lukemaan juttu. Markkinointitekstillä sillä pyritään yleensä havahduttamaan lukija. Usein otsikon koolla annetaan osviittaa jutun suurudesta ja tärkeydesä.


title: Teksti

text: Leipäteksti on varsinaista tekstiä. Nimi leipäteksti johtuu siitä, että toimittajien ajatellaan saavan siitä varsinainen palkka, eli raha leipään


title: Teksti

text: Ingressi eli johdanto on tekstissä lyhyt yhteenveto siitä aiheesta mistä artikkelin leipätekstin on tarkoitus kertoa.


title: Teksti

text: Tekstien ladonnassa on käytetty huomioarvon parantamiseksi myös erilaisia kirjasimia. Otsikko, ingressi ja leipäteksti voivat olla eri fonteilla toteutettuja.


title: Teksti

text: Televisioissa vieraskielisen ohjelman alle kirjoitetaan käännös. Usein käännös on lyhyempi kuin puhutut sanat alkuperäismuodossaan. Monilla pienillä kielialueilla ei puhuttua sanaa korvata katselijan ymmärtämän kielen sanoilla dubbaamalla, vaan käännös tehdään tekstityksenä ruudun alalaitaan.


title: Korotka

text: Korotka eli Kirovsk () on kaupunki, kunta ja Leningradin alueen Kirovskin piirin hallinnollinen keskus Venäjällä. Se sijaitsee Nevan vasemmalla rannalla 55 kilometriä Pietarista itään. Kaupungissa on 25 700 ja kunnassa 26 600 asukasta (vuonna 2010).


title: Korotka

text: Kirovskin kaupunkikunnan pinta-ala on 95,72 neliökilometriä. Se rajoittuu pohjoisessa Kirovskin piirin Pähkinälinnan, idässä Vahriselän ja Priladožskin, etelässä Namkun ja Paulovan sekä lännessä Seuloskoin piirin Tuprovan, Rosmittalan ja Imeni Morozovan kuntiin. Pinta-alasta 44,1 % on metsää, 23,2 % maatalousmaata, 15,3 % asuinaluetta ja 11,6 % suojelualuetta.


title: Korotka

text: Kunnan pohjoisrajalla virtaa Tšornaja Retška, etelärajalla Muikka ja Tšornaja sekä länsirajalla Neva. Lisäksi on joukko pienempiä jokia ja puroja. Hyötykaivannaisiin kuuluvat hiekka ja sora. Tärkeimmät ympäristöongelmat ovat Nevan saastuminen, lisääntynyt autoliikenne ja yhdyskuntajätteen käsittelyn puutteet.


title: Korotka

text: Kaupunkikuntaan kuuluu kaksi asutuskeskusta: Kirovskin kaupunki ja Molodtsovon taajama. Kaupunkiväestön osuus on 96,3 %. Kunnassa on myös lukuisia puutarhapalsta-alueita.


title: Korotka

text:
Asukasluvun kehitys
Kaupunki on saanut alkunsa vuonna 1929 perustetusta turvevoimalan rakennustyömaan työläisasutuksesta, joka sai epävirallisen nimen Nevdubstroi lähellä sijainneen Nevskaja Dubrovkan kylän mukaan. Voimalaitos nimettiin vuonna 1934 sen rakentamista ajaneen Sergei Kirovin mukaan, ja sen työläisasutus sai vuonna 1936 kaupunkimaisen taajaman statuksen. 1940-luvun alun kartassa mainitaan kaksi taajamaa, Gorodok-1 ja Gorodok-2, joihin harvoin käytetty suomenkielinen nimitys Korotka perustuu. Toisen maailmansodan aikana seudulla käytiin rajuja taisteluja, jotka tuhosivat taajaman lähes täydellisesti.


title: Korotka

text: Kirovsk sai kaupunginoikeudet ja nykyisen nimensä vuonna 1953. Sodassa tuhoutunut voimalaitos rakennettiin uudelleen, ja 1990-luvun puolivälissä se siirtyi käyttämään polttoaineenaan luonnonkaasua. Vuonna 1977 Kirovskista tuli hallintopiirin keskus. Neuvostoaikana siellä toimi myös teräsbetonirakennetehdas ja sittemmin toimintansa lopettanut Dubrovskin tuotantokombinaatti.


title: Korotka

text: Kirovskissa sijaitsee Namkusta haarautuvan rautatien pääteasema Nevdubstroi. Rautatiellä on matkustaja- ja tavaraliikennettä. Kaupungin pohjoispuolitse kulkee Pietarin ja Murmanskin välinen valtatie M18, johon yhtyy Haisevaisista Hatsinan ja Namkun kautta tuleva kehätie A120. Kirovskista on myös suora maantieyhteys Pietariin. Kaupungin linja-autoasemalta on reitit Pietariin ja piirin asutuskeskuksiin. Nevan rannalla on viisi laivalaituria.


title: Korotka

text: Kaupungin talous perustuu teollisuuteen, joka tuottaa muun muassa energiaa, rakennustarvikkeita, koneita ja laitteita sekä muovituotteita. Tärkeitä tuotantolaitoksia ovat TGK-1-tuotantoyhtiöön kuuluva voimalaitos, Ladogan konepaja ja metallitehdas sekä talonrakennuskombinaatti. Molodtsovossa toimii maatalousyritys Mginskoje ja taajaman ympärillä on myös Vahriselän suurkanalan peltoja. Lähes neljätuhatta henkeä käy töissä kunnan ulkopuolella, etupäässä Pietarissa.


title: Korotka

text: Kirovskissa toimii kuusi lastentarhaa, kolme koulua ja lukio. Kulttuurilaitoksia ovat lasten musiikki- ja taidekoulut, kulttuuritalo, piirin keskuskirjasto ja lastenkirjasto. Terveys- ja sosiaalipalveluihin kuuluvat sairaala, poliklinikka, sosiaalipalvelukeskus ja hoitokoti. Kaupungissa on myös ortodoksinen kirkko.


title: Korotka

text: Kaupungissa on useita toisen maailmansodan muistomerkkejä. Nevan vasemman rannan sillanpääasema Nevski pjatatšok ja Leningradin piirityksen läpimurtopaikka kuuluvat Pietarin ympäröivään sotamuistomerkkien ketjuun sekä Unescon maailmanperintökohteeseen. Matkailupalveluja on vähän.


title: Envoy Air

text:
Envoy Air (entiseltä nimeltään American Eagle Airlines) on Texasin Fort Worthissa päämajaansa pitävä lentoyhtiö. Yhtiöllä on sama omistaja (AMR Corporation) kuin American Airlinesilla eli se on American Airlinesin sisaryhtiö. Yhtö kuuluu liitännäisjäsenenä Oneworld-allianssiin. Yhtiö erikoistunut alueellisiin lentoihin ja sen lentotarjontaan kuuluu yli 1 700 päivittäistä lentoa ja 140 kohdetta Yhdysvalloissa, Karibialla, Kanadassa sekä Meksikossa. Yhtiöllä on codeshare-sopimuksia myös Northwest Airlinesin, Delta Air Lines sekä Continental Airlinesin kanssa.
Envoy Airin laivastoon kuuluvat seuraavat lentokoneet (heinäkuu 2015:sta lähtien):


title: Eschaton

text: Eschaton on englantilaisen black metal -yhtyeen Anaal Nathrakhin kolmas studioalbumi, joka julkaistiin 17. lokakuuta 2006. Levystä on saatavilla myös rajoitettu digipack-versio.


Helsingin ja Uudenmaan sairaanhoitopiiri (lyhenne HUS, ) on Suomen suurin sairaanhoitopiiri ja toiseksi suurin työnantaja. HUS-kuntayhtymän palveluksessa on 21 700 henkilöä. HUS on perustettu vuoden 2000 alussa, sitä ennen erikoissairaanhoitoa järjestivät Helsingin alueella Helsingin kaupungin hallintoon kuulunut Helsingin sairaanhoitopiiri (HSHP), muissa Uudenmaan kunnissa toiminut Uudenmaan sairaanhoitopiiri (USHP) ja näiden piirien yhteisenä keskussairaalana toiminut Helsingin yliopistollinen keskussairaala (HYKS), jonka nimeksi tuli HUS:n perustamisen yhteydessä "Helsingin seudun yliopistollinen keskussairaala".


title: Helsingin ja Uudenmaan sairaanhoitopiiri

text: HUS-kuntayhtymällä on 22 sairaalaa. Lisäksi HUS hoitaa potilaitaan Auroran ja Herttoniemen sairaaloissa.


text: HUS on jaettu viiteen sairaanhoitoalueeseen. Nämä ovat HYKS-sairaanhoitoalue, Hyvinkään sairaanhoitoalue, Lohjan sairaanhoitoalue, Länsi-Uudenmaan sairaanhoitoalue ja Porvoon sairaanhoitoalue. Sairaanhoitoaluejaon lisäksi HUS:n toiminta on pääosin organisoitu lääketieteellisiksi tulosyksiköiksi, liikelaitoksiksi sekä tytäryhtiöiksi.


text: Vuonna 2012 HUS-sairaaloiden palveluja käyttäneitä eri henkilöitä oli 497 826. Samana vuonna HUS-sairaaloissa tehtiin 89 455 leikkausta. Sairaansijoja oli 3 128. Synnytyksiä hoidettiin yhteensä 18 099.


text: Valtaosa hoitoa saavista potilaista tulee sairaanhoitopiirin jäsenkunnista, joiden alueella asuu noin 1,5 miljoonaa asukasta. Yliopistosairaala Hyksin erityisvastuualueeseen kuuluvat myös Etelä-Karjalan sosiaali- ja terveyspiiri Eksote ja Kymenlaakson sairaanhoito- ja sosiaalipalvelujen kuntayhtymä Carea. Lisäksi HUS vastaa joistakin valtakunnallisesti keskitetyistä erityistason erikoissairaanhoidon palveluista koko maassa. Näitä ovat muun muassa elinsiirrot.


text: HUS on yliopistollinen sairaanhoitopiiri: opetuksessa ja tutkimuksessa sen yhteistyö on tiivistä Helsingin yliopiston lääketieteellisen tiedekunnan kanssa. Yhteistyön yksi tulos vuonna 2010 oli HUS:n uusi tutkimusstrategia. Lääketieteen ja hammaslääketieteen perusopetusta saa vuosittain yli 700 opiskelijaa. Vuonna 2012 lääkärikoulutuksesta valmistui 285 lääkäriä. 129 väitteli tohtoriksi. Noin 4 000 terveydenhuoltoalan opiskelijaa sai käytännön opetusta HUS:ssa.


text: Kuntayhtymän liikevaihto on noin 1,7 miljardia euroa vuodessa. Jäsenkuntien maksuosuudet palvelutuloista olivat 866 euroa asukasta kohden vuonna 2012.


text: Kuntayhtymän ylintä päätösvaltaa käyttää valtuusto. Jäsenkuntien valtuustot valitsevat kuntayhtymän perussopimuksen mukaan HUS:n valtuustoon 2–5 jäsentä sekä kullekin henkilökohtaisen varajäsenen kunnanvaltuustojen toimikautta vastaavaksi ajaksi. Valtuuston jäsenten lukumäärä määräytyy jäsenkuntien peruspääomaosuuksien mukaisessa suhteessa. Lisäksi Helsingin yliopistolla on oikeus nimetä HUS:n valtuustoon kaksi jäsentä ja heidän henkilökohtaiset varajäsenensä.


text: Kuntayhtymää johtaa valtuuston alaisena 17-jäseninen hallitus, jonka valtuusto valitsee toimikaudekseen ja johon Helsingin yliopisto myös nimeää kaksi jäsentä. Sairaanhoitoalueiden lautakunnat johtavat hallituksen ohjauksessa oman sairaanhoitoalueensa toimintaa. Hallitus ja hallituksen alainen konsernijaosto ohjaavat HUS:n liikelaitosten johtokuntia ja HUS:n tytäryhtiöitä.


text: HUS on kuntayhtymä, jonka omistaa kaikki Uudellamaalla sijaitsevat kunnat lukuun ottamatta Pukkilaa ja Myrskylää, jotka kuuluvat Päijät-Hämeen hyvinvointikuntayhtymään. Vuoden 2009 alussa HUS:n alueella tapahtui kuntaliitoksia, ja jäsenkuntien määrä väheni kolmella. Tammisaaren ja Karjaan kaupungit sekä Pohjan kunta yhdistyivät Raaseporin kaupungiksi ja Sammatin kunta liittyi Lohjan kaupunkiin. Seuraavan vuoden alussa Loviisan kaupunkiin liitettiin Pernaja ja Liljendal sekä Ruotsinpyhtää ilman Haaviston ja Vastilan alueita. Vaikka Ruotsinpyhtää sijaitsi Itä-Uudellamaalla, se kuului Kymenlaakson sairaanhoito- ja sosiaalipalvelujen kuntayhtymään. Vuoden 2013 alussa Karjalohjan ja Nummi-Pusulan kunnat liittyivät Lohjan kaupunkiin.


text: HUS:n ensihoidon järjestämisalueet ovat:


title: Ricardo Costa

text: Ricardo Miguel Moreira da Costa (s. 16. toukokuuta 1981 Vila Nova de Gaia, Porton piiri, Portugali) on portugalilainen jalkapalloilija. Hän edustaa Espanjan Primera Divisiónissa pelaavaa Granadaa ja on pelipaikaltaan keskuspuolustaja.


title: Ricardo Costa

text: Costa on Boavistan kasvatti, josta hän siirtyi naapuriseura Porton reservijoukkueeseen vuonna 1999. Hän teki ensiesiintymisensä Porton edustusjoukkueessa vuonna 2002 kasvattajaseuraansa Boavistaa vastaan. Hän ei koskaan Portossa pelaamansa viiden kauden aikana onnistunut tekemään varsinaista läpimurtoaan, vaan jäi lähinnä joukkueessa pelanneiden Jorge Costan, Pedro Emanuelin, Pepen ja Bruno Alvesin varjoon.


title: Ricardo Costa

text: Heinäkuussa 2007 Costa siirtyi saksalaisseura Wolfsburgiin. Heikohkon alkukauden jälkeen hän nousi lopulta joukkueen avauskokoonpanoon. Kesällä 2009 hänen piti siirtyä espanjalaiseen Real Zaragozaan, mutta siirto kuitenkin lopulta kariutui, kun osapuolet eivät päässeet sopimukseen siirron yksityiskohdista. Täten hän jäi Wolfsburgiin tulevaksi kaudeksi. 28. tammikuuta 2010 hän sai siirron ranskalaiseen Lilleen, huolimatta saadustaan peliajasta saksalaisseurassa.


title: Ricardo Costa

text: 17. toukokuuta 2010 Lillen päädyttyä kauden päätteeksi lopulta neljännelle sijalle, Costa vaihtoi jälleen maisemaa siirtyessään tällä kertaa Valenciaan nelivuotisella sopimuksella.


title: Ricardo Costa

text: Costa nousi Portugalin maajoukkueeseen vuonna 2005 ja osallistui seuraavan vuoden 2006 MM-kilpailuihin, jotka pelattiin Saksassa. Hän pelasi kilpailuissa yhden ottelun pronssiottelussa isäntämaa Saksaa vastaan.


title: Ricardo Costa

text: 10. toukokuuta 2010 Portugalin maajoukkueluotsi Carlos Queiroz ilmoitti alustavan 24-henkisen miehistönsä vuoden 2010 MM-kilpailuihin, johon Costa kuului. Hänet valittiin myöhemmin myös lopulliseen turnausmiehistöön.


title: 2-metoksietyyliasetaatti

text: 2-metoksietyyliasetaatin kemiallinen kaava on CHO ja rakennekaava CHCOOCHCHOCH. 2-metoksietyyliasetaatista käytetään myös nimityksiä "etyleeniglykolimonometyylieetteriasetaatti", "2-metoksietanoliasetaatti", "metyyliglykoliasetaatti" tai "metyylisellosolviasetaatti".


title: 2-metoksietyyliasetaatti

text: 2-metoksietyyliasetaatti on normaaliolosuhteissa olomuodoltaan väritön neste, jolla on tunnusomainen haju. Sen moolimassa on 118,1 g/mol, sulamispiste −65 °C, kiehumispiste 145 °C, suhteellinen tiheys 1,01 g/cm (vesi = 1,0 g/cm), sekoittuu veteen, leimahduspiste 45 °C c.c., itsesyttymislämpötila 380 °C ja CAS-numero 110-49-6.


title: 2-metoksietyyliasetaatti

text: 2-metoksietanolia voidaan valmistaa esteröintireaktiolla 2-metoksietanolista ja etikkahaposta. Yhdistettä käytetään liuottimena.


title: Inge Koukkuselkä

text: Inge Koukkuselkä ("Inge I Haraldsson", 1135–1161) oli Norjan kuningas 1136–1161. Inge oli Harald Gillen ja Ingrid Ragnvaldsdotterin poika. Inge valittiin kuninkaaksi 1136, hänen ollessaan vasta vuoden ikäinen. Samaan aikaan myös hänen vanhempi veljensä Sigurd Munn valittiin kuninkaaksi Trondheimissa. Lapsikuninkaiden ollessa alaikäisiä sijaishallitsijoina olivat Tjostulv Åleson, Gregorius Dagsson ja Erling Skakke.


title: Inge Koukkuselkä

text: Vartuttuaan Inge, Sigurd ja heidän Irlannista saapunut veljensä Östen yrittivät sopia Bergenissä vuonna 1155 vallanjaosta. Yksi Sigurdin henkivartijoista surmasi neuvottelujen välillä Ingen henkivartijan. Gregorius Dagsson neuvoi silloin Ingeä surmaamaan veljensä.


title: Inge Koukkuselkä

text: Sigurdin kuoltua hänen kannattajansa julistivat hänen poikansa Haakon Harteikkaan kuninkaaksi, ja Inge sai surmansa vuonna 1161 taistelussa Haakonia vastaan.


title: Thranduil

text: Thranduil, Synkmetsän haltioiden kuningas, on sivuhenkilö J. R. R. Tolkienin fantasiaromaanissa "Hobitti eli sinne ja takaisin", joskin siinä hahmoa kutsutaan vain haltiakuninkaaksi. Nimi Thranduil mainitaan vasta myöhemmin ilmestyneessä "Tarussa sormusten herrasta", jossa esiintyy hänen poikansa Legolas, yksi Sormuksen Saattueen jäsenistä.


title: Thranduil

text: Kun Tolkien kirjoitti "Hobittia" 1930-luvulla, hän sisällytti siihen runsaasti aineksia jo vuosia kehittelemästään kuvitteellisesta tarustosta – josta muotoutui lopulta Christopher Tolkienin toimittamana vuonna 1977 postuumisti julkaistu "Silmarillion". "Hobitin" haltiakuningas muistuttaa huomattavasti "Silmarillionin" kuningas Thingolia, Doriathin haltiavaltakunnan hallitsijaa, joka asuu maanalaisessa luolastossa ja riitautuu kohtalokkain seurauksin aarteitaan työstämään palkkaamiensa kääpiöiden kanssa. Thingolista poiketen Thranduil ei menetä henkeään kääpiöiden kanssa syntyneessä kiistassa, joka on sen sijaan kansojen siitäastisen vihanpidon lähde. Tolkien-tutkija John D. Rateliff pitää silti mahdollisena, että "Hobittia" kirjoittaessaan Tolkien ajatteli kirjan nimettömän haltiakuninkaan Thingoliksi itsekseen eikä vain tämän pastissiksi. Viimeistään kehittäessään "Hobittia" ympäröivää tarustoa eteenpäin "Tarun sormusten herrasta" kirjoittamisen myötä Tolkien erotti kuninkaan omaksi hahmokseen.


title: Thranduil

text: "Hobitissa" Thranduil vangitsee Bilbo Reppulin retken aikana kolmetoista kääpiötä, koska nämä eivät suostu kertomaan syytä siihen miksi kulkivat tämän mailla. Thorin Tammikilpi kantoi mukanaan ennen vangiksi joutumistaan Orkristia, haltioiden Gondolinissa takomaa miekkaa, jonka Thranduil takavarikoi Thorinilta. Thorinin kuoltua hän palauttaa miekan Yksinäiselle vuorelle eli Ereboriin Thorinin haudalle. Thranduil oli epäluuloinen kääpiöitä kohtaan vanhan eripuran vuoksi, koska hän piti kääpiöitä vain ahneena joukkona, joka koetti kahmia itselleen aarteita. Bilbon autettua kääpiöt pakoon hänen tyrmistään sai hän selville heidän olevan matkalla Yksinäiselle vuorelle. Smaugin kuoltua hän oli vakuuttunut, että kääpiöt olivat menossa ryöväämään Yksinäisen vuoren aarteen itselleen. Hän otti osaa Viiden armeijan taisteluun, joka syttyi Smaugin kuoltua ja hiisiarmeijan hyökättyä .Thranduil taisteli ylivoimaisesti ja puolusti uhmakkaasti haltijoitaan. Thranduil on haltiaruhtinas Oropherin poika.Thranduilin vaimosta ei ole paljon tietoa, mutta hän oli naimisissa haltijan kanssa. He saivat pojan, synkmetsän haltijoiden prinssin jonka nimeksi annettiin Legolas. Äiti kuoli luultavasti vasta Legolaksen ollessa pieni. Tuntemattoman haltijan uskottiin kuolleen taistelussa samassa paikassa missä viiden armeijan taistelu käytiin. Taistelun päätyttyä Thranduil kertoo pojalleen kuinka paljon hänen äitinsä rakasti häntä, samalla kun suree itse vaimoaan ja tämän menetystä.


title: Thranduil

text: Vuoden 1977 animaatioelokuvassa "The Hobbit" Haltiakuninkaan ääninäyttelijänä toimi Otto Preminger. Peter Jacksonin "Hobitti"-elokuvatrilogiassa (2012–2014) hahmoa näyttelee Lee Pace.


title: Thranduil

text: Peter Jacksonin "Hobitti"-elokuvatrilogiassa Thranduil oli aikoinaan pyytänyt Ereborin kääpiöitä tekemään koruja heille annetuista metalleista ja jalokivistä, mutta kääpiöt eivät koskaan antaneet niitä heille takaisin. Haltiat pitivät kääpiöitä ahneina, kun taas kääpiöiden mukaan niistä ei ollut maksettu vaadittua hintaa.


title: Thranduil

text: Kun Smaug valtasi Ereborin, Thranduil ei väkensä turvallisuuden sekä kääpiöissä näkemänsä ahneuden vuoksi tullut näiden avuksi, mikä vahvisti Thorin Tammikilven vihaa häntä kohtaan. Vuosia myöhemmin kun Thorinin retkikunta matkasi valtaamaan Ereborin takaisin, he joutuivat Synkmetsässä haltioiden vangiksi. Kirjaversiosta poiketen Thranduil tiesi retkikunnan matkan tarkoituksen ja tarjoutui auttamaan, jos saisi takaisin antamansa metallit ja jalokivet. Thorin ei suostunut ja väittäessään ettei Thranduil ymmärtänyt tämän kärsimyksiä, raivostunut Thranduil paljasti loitsuilla peitetyt lohikäärmeentulen aiheuttamat palovammat kasvoistaan ja lähetti kääpiöt vankityrmiin.Myöhemmin elokuvissa hän osallistui viiden armeijan taisteluun kääpiöiden avuksi ja tappoi hiisilauman yksin kahdella haltijamiekalla. Hän kuitenkin halusi lähteä pian koska monta hänen haltijoistaan oli kuollut. Hän kuitenkin jäi koska haltija Tauriel haukkui häntä itsekkääksi ja uhkasi miekalla kertoen ettei hänessä ole rakkautta. Thranduil suuttui, pani miekan hänen kurkulleen ja kertoi että rakkaus kääpiöön ei ole aitoa. Taistelun päätyttyä Thranduil myöntää sen olevan aitoa, kun huomaa Taurielin itkevän kääpiörakkaansa kuoltua.


title: Robbie Elliott

text: Robert "Robbie" Elliott (s. 25. joulukuuta 1973 Newcastle) on englantilainen jalkapalloilija, joka edustaa Englannin mestaruussarjassa pelaavaa Sunderlandia. Hän on pelipaikaltaan puolustaja.


title: Robbie Elliott

text: Newcastlesta kotoisin oleva Elliott aloitti ammattilaisuransa vuonna 1991 kotikaupunkinsa Newcastle Unitedissa, jossa pelasi vuoteen 1997 saakka. Heinäkuussa 1997 Newcastlen uusi valmentaja Kenny Dalglish myi Ellottin 2,5 miljoonalla punnalla ykkösdivari -joukkue Boltoniin.


title: Robbie Elliott

text: Vuonna 2001 63:n Bolton ottelun jälkeen Elliott palasi Newcastleen. Vuonna 2006 Elliott siirtyi nykyiseen seuraansa Sunderlandiin, jossa hän teki debyytin 19. elokuuta 2006 Southend United FC:tä vastaan 3–1-tappio-ottelussa.


title: Kelly Rowland

text: Kelendria Trene ”Kelly” Rowland (s. 11. helmikuuta 1981 Atlanta, Georgia) on yhdysvaltalainen R&B-laulaja ja lauluntekijä, elokuvanäyttelijä ja televisiopersoona. Hänet tunnetaan parhaiten menestyneestä Destiny's Child -yhtyeestä.


title: Kelly Rowland

text: Rowland liittyi vuonna 1990 Beyoncé Knowlesin ja LaTavia Robersonin perustamaan yhtyeeseen. Hän pysyi yhtyeessä alusta aina vuoteen 2005, jolloin yhtye lopetti toimintansa. Destiny's Child ehti julkaista seitsemän albumia, jotka ovat myyneet yhteensä yli 60 miljoonaa kappaletta.


title: Kelly Rowland

text: Ensimmäisen sooloalbuminsa "Simply Deep" Rowland julkaisi lokakuussa 2002. Albumin tunnetuin kappale on "Dilemma", jolla vierailee myös hip hop -artisti Nelly. ”Dilemma” oli Yhdysvaltain sinkkulistojen kärjessä 10 viikkoa ja oli ensimmäinen ykköshitti, jonka Destiny's Childin jäsen oli soolourallaan tehnyt. Rowland voitti myös Grammy-palkinnon tästä kappaleesta. Saman albumin toinen single ”Stole” oli myös kansainvälinen menestyskappale. Rowlandin toinen albumi "Ms. Kelly" ilmestyi kesällä 2007 ja se sisältää kaksi kansainväliseksi noussutta hittiä, ”Like This” ja ”Work”. Vuonna 2011 Rowland julkaisi tanssimusiikista koostuvan kolmannen studioalbuminsa "Here I Am". Siltä ilmestyi kaksi menestyssingleä, ”Commander” ja ”Motivation”. Rowland toimii lisäksi vokalistina David Guettan kappaleella ”When Love Takes Over”, josta tuli tanssihitti.


title: Kelly Rowland

text: Laulajanuran lisäksi Rowland on toiminut tuomarina "X Factor"-ohjelmassa, sekä Iso-Britannian että Yhdysvaltain show'ssa. Vuonna 2013 julkaistiin hänen neljäs studioalbuminsa "Talk A Good Game", josta tuli menestys Yhdysvalloissa.


title: Karlstadin tuomiokirkko

text: Karlstadin tuomiokirkko () on Karlstadin kaupungin keskustassa, Värmlannissa, Ruotsissa sijaitseva kirkkorakennus sekä Karlstadin hiippakunnan tuomiokirkko.


title: Karlstadin tuomiokirkko

text: Tuomiokirkon rakennustyöt aloitettiin vuonna 1723 vanhan kirkon tuhouduttua kaupunkipalossa vuonna 1719. Se vihittiin käyttöön 2. heinäkuuta 1730. Kirkon rakennusmestarina toimi Christian Haller. Kirkon torni kohoaa 58 metrin korkeuteen.


title: Keltakärpässieni

text: Keltakärpässieni ("Amanita citrina") on kantasieniin kuuluva sieni, jota tavataan ainakin eteläisimmissä osassa Suomea. Sieniä kasvaa sekä pihoilla että metsissä.


title: Keltakärpässieni

text: Keltakärpässieni on lievästi myrkyllinen, siitä on eristetty ainakin bufoteniinia. Keltakärpässieni ei kelpaa ravinnoksi.


title: Keltakärpässieni

text: Keltakärpässienen tunnistaa vaaleasta, yleensä sitruunankeltaisesta, joskus vihertävästä tai melkein valkoisesta lakista. Lakin yläpinnalla on jäänteitä suojakalvosta, nuorilla sienillä kellanvalkoisia, vanhemmilla sienillä ruskehtavia. Jalka on lakkia vaaleampi, ja siinä on sekä ohut, riippuva rengas, että suuri tyvimukula. Sienen malto on valkoista ja sen tuoksu muistuttaa lähinnä raakaa perunaa.


title: Marcus Bent

text: Marcus Bent (s. 19. toukokuuta 1978 Hammersmith, Lontoo) on englantilainen jalkapalloilija. Bent edustaa Valioliigan Birminghamiä, ja hänen pelipaikkansa on yleisimmin keskikentällä.


title: Marcus Bent

text: Bent pelasi ensimmäiset aikuisten pelinsä kasvattajaseurassaan Brentfordissa vuonna 1996. Tammikuussa 1998 Bent siirtyi Crystal Palaceen. Tämän jälkeen hän on edustanut myös Port Valea, Sheffield Unitedia, Blackburnia, Ipswichiä, Leicesteriä, Evertonia, Charltonia ja Wigania.


title: Marcus Bent

text: Bent on seurustellut näyttelijä Gemma Atkinsonin kanssa.


title: Sinfonia nro 3 (Saint-Saëns)

text: Sinfonia nro 3 c-molli op. 78 on Camille Saint-Saënsin sinfonia, joka valmistui vuonna 1886. Teos kuuluu Saint-Saënsin arvostetuimpiin. Sinfonia tunnetaan myös nimellä "Urkusinfonia". Noin 35 minuuttia kestävä teos on kaksiosainen, mutta sen kaksi osaa jakautuvat yhä kahteen erilliseen osaan, joten se näyttäytyy lopulta varsin perinteisenä neliosaisena sinfoniana, jossa toinen osa on hitain.


title: Sinfonia nro 3 (Saint-Saëns)

text: Teoksen soittimiin kuuluu normaalin sinfoniaorkesterin lisäksi tavanomaista selvästi raskaampi puhallinsektio, urut, sekä piano, jota soittaa kaksi pianistia. Jos teos jaetaan neljään osaan, urut ovat mukana toisessa sekä neljännessä osassa. Hitaassa osassa urut antavat vain pitkiä taustaääniä. Finaalissa urut antavat voimakkaita sointuja ja jonkin verran muita ääniä. Mitään juoksutuksia tai teemaa urut eivät koko teoksessa soita. Pianoa kuullaan lähinnä kolmannessa osassa, myös jonkin verran neljännessä. Pianon rooli teoksessa on varsin pieni. Teoksen kaksi ensimmäistä osaa ovat tyyliltään varsin tavanomaista romanttista sinfoniaa. Kaksi viimeistä osaa ovat rakenteeltaan hieman tavanomaista monimutkaisempia. Lukuun ottamatta kauniin jousimelodian leimaamaa hidasta osaa, teos on sävyltään erittäin mahtipontinen. Sinfonia jäi Saint-Saënsin viimeiseksi, koska hän sanoi, ettei voinut enää sen jälkeen ylittää itseään.Neliosaisena teoksen osat ovat:


title: Giorgione

text: Giorgione (oik. Giorgio da Castelfranco, s. noin 1477 – k. noin 1510) oli italialainen taidemaalari venetsialaisen täysrenessanssin aikaan.


title: Giorgione

text: Vaikka Giorgionella on ollut merkittävä vaikutus myöhempiin taiteilijoihin, hänen elämästään tiedetään hyvin vähän. Hänen tunnetuin teoksensa on arvoituksellinen maalaus "La Tempesta" (Myrsky)" (noin 1508). "Sacra conversazione" vuodelta 1505 on Giorgionen näkemys tästä maalaustyypistä.


Johannes Nepomukilaisen pyhiinvaelluskirkko on tšekkiläisen arkkitehdin Jan Santini Aichelin viimeinen luomus. Kirkko sijaitsee Zelená Horassa lähellä Žďár nad Sázavoun kaupunkia Böömin ja Määrin rajalla.


title: Johannes Nepomukilaisen pyhiinvaelluskirkko

text: Vuonna 1719, kun katolinen kirkko oli julistanut Johannes Nepomukilaisen kielen mätenämttömäksi, alettiin rakentaa kirkkoa Zelená Horaan, jossa hän oli saanut varhaiskoulutuksensa. Kirkko pyhitettiin välittömästi, kun Johannes oli julistettu autuaaksi, vaikka rakennstyöt kestivät vuoteen 1727. Puoli vuosisataa myöhemmin vakavan tulipalon jälkeen kirkon katon muotoa muutettiin.


text: Kirkko, jonka oli sisustanutkin Santini suurimmaksi osaksi itse, on huomattava rakennus goottipiirteillään ja monimutkaisella symboliikallaan, mikä oli melko harvinaista tuohon aikaan. Vuonna 1993 kirkko lisättiin UNESCOn maailmanperintöluetteloon.


title: Jan Santini Aichel

text: Jan Blažej Santini Aichel (myös Giovanni Battista Santini, s. 3. helmikuuta 1677 – k. 7. joulukuuta 1723) oli tšekkiläinen italialaissukuinen arkkitehti, jonka merkkittävimmät työt edustavat mielenkiintoista barokki- ja gotiikkatyylisuuntien sekoitusta.


title: Jan Santini Aichel

text: Santini syntyi Prahassa kivenhakkaajien perheeseen, joka oli muuttanut 1600-luvulla Italiasta Böömiin. Francesco Borrominin vaikutus Santiniin näkyy tämän taipumuksesta tehdä tähtimuotoja ja monimutkaista symboliikkaa. Monet Santinin rakennuksista ovat ilmavia ja elegantteja. Useat hänen aikalaisistaan pitivät häntä yksinäisenä nerona ja hän vaikutti vain vähän tulevien sukupolvien böömiarkkitehteihin.


title: Jan Santini Aichel

text: Yksi Santinin tunnetuimmista töistä on Johannes Nepomukilaisen pyhiinvaelluskirkko, joka on myös UNESCOn maailmanperintökohde.


title: Kiinalainen juttu

text: Kiinalainen juttu voi tarkoittaa seuraavia:


title: Espanjan ympäriajo 2006

text: 61. Espanjan ympäriajo () ajettiin 26. elokuuta – 17. syyskuuta 2006. Kokonaismatka 21 etapilla oli 3 192 kilometriä.


title: Espanjan ympäriajo 2006

text: Kilpailuun otti osaa 20 UCI ProTour -joukkuetta sekä Relax-GAM, joka sai villin kortin.Paitojen pitäjät, kun samalla ajajalla olisi oikeus pitää usempaa paitaa:


title: Graciosa (Kanariansaaret)

text: Graciosa eli La Graciosa on Kanariansaariin kuuluva saari Lanzaroten pohjoispuolella. Saaren erottaa Lanzarotesta kahden kilometrin levyinen salmi. Sen pinta-ala on 27 km² ja asukasluku noin 660. Saari on pienin asutuista Kanariansaarista. Graciosa kuuluu Teguisen kuntaan ja on osa Chinijon saaristoa. Saaren suurin asutuskeskus on Caleta del Sebo, pienempi asutuskeskus on Pedro Barba.


title: Graciosa (Kanariansaaret)

text: Graciosalla on hiekkarantaa. Saaren pohjois- ja länsiosissa on vuoristoista, etelässä ja idässä puolestaan kumpareista maastoa. Korkein vuori Aguja Grandes on 266 metriä korkea. Saari on erittäin kuiva ja karu, ja koostuu lähinnä pensaikosta ja kuivasta mullasta.


title: Graciosa (Kanariansaaret)

text: Graciosan tärkeimmät elinkeinot ovat matkailu ja kalastus. Saaren tiet ovat päällystämättömiä. Saarella ei ole makean veden lähteitä, joten asukkaat joutuvat tuomaan veden muualta. Merivedestä puhdistamalla suodatettu vesijohtovesi tulee Graciosalle merenalaista putkistoa pitkin Lanzarotelta. Myös saarelaisten tarvitsema sähkö tuotetaan Lanzarotella. Rakennukset ovat matalia ja valkoiseksi kalkittuja, kuten Lanzarotella.


title: Graciosa

text: Graciosa on:


title: 47 rōninia

text: 47 rōninia tai "Chūshingura" (Uskolliset) on japanilainen legenda, joka 1700-luvun tositapahtumiin pohjautuen kertoo 47 rōninista eli isännättömäksi jääneestä samuraista, jotka kostavat isäntänsä kuoleman. 47 rōninin taru on yksi kuuluisimpia samuraitarinoita, ja sitä pidetään usein eräänlaisena Japanin kansallislegendana. Tarina on tunnetuin bushidōn eli samuraiden kunniakoodin ja elämäntavan kuvaus.


title: 47 rōninia

text: Tarinan alussa hoviherra Kira loukkaa samuraiden isäntää, Akōn daimio Asano Nakanoria, joka tästä raivostuneena hyökkää loukkaajaansa kohti, haavoittaen tätä päähän ja olkapäähän. Vartijat kuitenkin estävät Asanoa tappamasta Kiraa. Hyökkäyksen vuoksi Asanon on pakko tehdä seppuku. Isäntänsä kuoltua 47 samuraita jäävät isännättömiksi. Ōishi Kuranosuken johdolla he vannovat kostavansa isäntänsä kuoleman tappamalla Kiran. He ryhtyvät tämän jälkeen valmistelemaan salamurhaa ja pyrkivät sekoittumaan muuhun väestöön ryhtymällä munkeiksi ja kauppiaiksi. Ōishi tekeytyy juopoksi ja saa näin Kiran uskomaan, että mitään pelkoa kostosta ei ole.


title: 47 rōninia

text: Valmisteltuaan murhaa vuoden salaliittolaiset hyökkäävät pahaa-aavistamattoman virkamiehen taloon. Rōninit ovat jakaantuneet kahteen ryhmään, ja rummun lyönti on merkkinä hyökkäyksen aloituksesta, pillin vihellys puolestaan Kiran löytymisestä. Kiivaan taistelun jälkeen Kira löytyy piilostaan. Rōninit tarjoavat hoviherralle mahdollisuutta itsemurhaan, mutta tämä ei halua tehdä sitä. Ōishi tappaa lopulta Kiran. Tämän jälkeen rōninit vievät Kiran pään isäntänsä haudalle ja antautuvat. Nuorin rōnineista lähetetään sitä ennen viemään sana Akoon, että rōninit ovat täyttäneet velvollisuutensa.


title: 47 rōninia

text: Shōgun päättää lopulta, että vangittuja rōnineja ei teloiteta kuten rikollisia vaan he saavat tehdä seppukun. Kuolemansa jälkeen rōninit haudattiin isäntänsä viereen. Sanansaattajaksi lähetetyn rōninin shogun armahtaa.


title: Pella (Venäjä)

text: Pella () on kaupunki Leningradin alueen Kirovskin piirissä Venäjällä. Se sijaitsee Nevan etelärannalla Tusinajoen suussa 40 kilometriä Pietarista kaakkoon. Asukkaita on 23 874 (vuonna 2010).


title: Pella (Venäjä)

text: 1700-luvun alussa seudulla sijaitsi Ivanovskajan kylä, josta Katariina II osti vuonna 1784 maatilan. Sinne rakennettu Pellan kartano oli keisarinnan suosima vapaa-ajanviettopaikka. Vuonna 1785 ryhdyttiin rakentamaan arkkitehti Ivan Starovin suunnittelemaa palatsia, jonka Paavali I määräsi hajottavaksi Katariinan kuoltua vuonna 1796. Alkuperäisistä rakennuksista ovat säilyneet vain postiasema ja talli, joissa nykyään toimii Pellan laivanrakennustehtaan konttori.


title: Pella (Venäjä)

text: 1800-luvun puolivälissä Pellaan rakennettiin kuparitehdas. Ivanovskajasta tuli suosittu huvila-alue, joka sai nimen Otradnoje. Toisen maailmansodan aikana seudulla käytiin rajuja taisteluja. Pellan kaupunki on perustettu vuonna 1970, jolloin Otradnojeen yhdistettiin Ivanovskojen ja Tusinansuun asutukset.


title: Pella (Venäjä)

text: Kaupungissa on laivanrakennus-, koneenrakennus- ja elintarviketeollisuutta.


title: Miller-ilmiö

text: Miller-ilmiö tarkoittaa vahvistimen tulosta lähtöön kytketyn kondensaattorin kapasitanssin muuttumista kertoimella (1-A), jossa A on vahvistimen jännitevahvistus. Tällöin myös kondensaattorin latausvirta kasvaa samalla kertoimella. Myös taajuuden nostaminen kasvattaa kondensaattorin latausvirtaa, jolloin vahvistettava signaali lopulta oikosulkeutuu lähtöön. Koska vahvistuksen suuruus vaikuttaa Miller-ilmiön voimakkuuteen, se vaikuttaa myös vahvistimen ylärajataajuuteen. Siispä vahvistuksen ja kaistanleveyden tulo onkin useimmissa tapauksissa vakio.


title: Miller-ilmiö

text: Vaikka Miller-ilmiön vaikutus onkin useimmissa tapauksissa haitallinen, koska se laskee vahvistimen ylärajataajuutta, sitä voidaan käyttää myös hyödyksi. Esimerkiksi pienelle piipalaselle rakennettu operaatiovahvistin sisältää kompensointikondensaattorin, joka pienentää vahvistimen kaistanleveyttä, mutta samalla pitää huolen siitä, että vahvistin ei ala värähtelemään itsestään tai käyttäjän tekemän huonon kytkennän vuoksi. Koska suuri kondensaattori vaatisi paljon tilaa ja hyvälaatuisten piikiekkojen valmistaminen on suhteellisen kallista, kompensointikondensaattori on kytketty operaatiovahvistimen toisen vahvistinasteen tulon ja lähdön välille. Tällöin sen kapasitanssi moninkertaistuu ja piikiekolta vaadittava tila pienenee murto-osaan.


title: Yleisurheilun maailmancup 2006

text: Vuoden 2006 yleisurheilun maailmancup oli järjestyksessään kymmenes. Kilpailu järjestettiin Ateenassa, Kreikassa 16.–17. syyskuuta. Kilpailuun osallistuivat maanosajoukkueista sekä miesten että naisten sarjaan Aasia, Afrikka, Amerikka, Eurooppa ja Oseania sekä maajoukkueista Yhdysvallat, Venäjä ja isäntämaa Kreikka, sekä miesten sarjaan lisäksi Ranska ja naisten sarjaan Puola. Miesten sarjan voittoa 2002 Madridista puolusti Afrikka ja naisten sarjan voittoa Venäjä.


title: Yleisurheilun maailmancup 2006

text: Kilpailuissa jaettiin palkintorahoja lajien kahdeksalle parhaalle. Voittajat saivat 30 000 Yhdysvaltain dollaria, toiseksi sijoittuneet 15 000 dollaria ja kolmannet 10 000 dollaria. Isäntämaan Kreikan urheilijat eivät olleet oikeutettuja palkintorahoihin. Maailmanennätyksestä olisi saanut 100 000 dollaria.


title: Samuel Sánchez

text: Samuel Sánchez Gonzalez (s. 5. helmikuuta 1978 Oviedo) on espanjalainen maantiepyöräilijä ja olympiavoittaja. Hänen ammattilaisuransa alkoi vuonna 2000 Baskimaan joukkueessa Euskaltel-Euskadi, jota hän edusti vuoteen 2013 saakka. Sánchez on, harvinaista kyllä, ei-baski – epätavallista Euskaltelin joukkueessa. Hän siirtyi 2014 BMC Racing Teamiin, josta hänet erotettiin dopinkäryn seurauksena 2017.


title: Samuel Sánchez

text: Sánchez on menestynyt sekä mäkisissä maastoissa ajettavissa yhden päivän klassikoissa että etappikilpailuissa. Hän on myös yksi parhaista alamäkiajajista. Sánchez saavutti ensimmäisen merkittävän voittonsa vuoden 2005 Espanjan ympäriajossa, jossa hän voitti 13. etapin ja sijoittui kokonaiskilpailussa Roberto Herasin dopingkäryn jälkeen lopulta kymmenenneksi.


title: Samuel Sánchez

text: Asturialainen voitti 2006 kaksi etappia Baskimaan ympäriajossa ja sijoittui toiseksi La Flèche Wallonne -klassikossa Belgiassa. Vuoden 2006 Vueltassa Sánchez voitti kolmannentoista etapin karattuaan pääjoukolta alamäessä ja pitämällä niukan eron maaliin asti. Hän sijoittui ympäriajossa lopulta seitsemänneksi. Sánchezin loppukausi oli erinomainen: hän voitti Züri-Metzgeten, oli toinen Lombardian ympäriajossa Paolo Bettinin jälkeen ja neljäs maantieajon MM-kilpailussa. UCI ProTour-sarjan loppupisteissä Sánchez oli toinen Alejandro Valverden jälkeen.


title: Samuel Sánchez

text: Vuonna 2007 Sánchez sijoittui Espanjan ympäriajossa kolmanneksi voittaen lisäksi kolme etappia. Pekingissä 2008 hän voitti maantieajon olympiakultaa oltuaan loppukirissä paras kuuden miehen kärkiryhmästä ennen Davide Rebelliniä ja Fabian Cancellaraa. Espanjan ympäriajossa 2009 hän sijoittui Alejandro Valverden jälkeen toiseksi.


title: Samuel Sánchez

text: Sánchez sijoittui Ranskan ympäriajossa 2010 alun perin neljänneksi, mutta nousi Alberto Contadorin dopingkäryn myötä kolmanneksi. Seuraavan vuoden Ranskan ympäriajossa Sánchez voitti Luz-Ardideniin päättyneen 12. etapin. Hän voitti myös mäkikirikilpailun ja nousi Contadorin hylkäyksen myötä kokonaiskilpailussa viidenneksi. Vuonna 2012 hän voitti Baskimaan ympäriajon sekä sijoittui toiseksi Katalonian ja Lombardian ympäriajoissa.


title: Samuel Sánchez

text: Sanchez antoi 9. elokuuta 2017 kasvuhormonia sisältäneen dopingnäytteen. B-näytteen vahvistettua tuloksen BMC Racing Team erotti hänet tallista lokakuussa 2017.


title: Alegranza

text: Alegranza on yksi Kanariansaarista. Se kuuluu Las Palmasin maakuntaan. Saarella sijaitsee Kanariansaarten pohjoisin kohta.


title: Alegranza

text: Alegranzan pinta-ala on 10,2 km² eikä vakituisia asukkaita ole. Saaren itäosassa sijaitsee alun perin vuonna 1865 rakennettu Punta Delgadan majakka. Korkein kohta on 289 metriä merenpinnasta. Pohjoisosa on pääosin tasaista. Saaren luonto ja eläimistö on suojeltu. Samaiseen luonnonpuisto-alueeseen kuuluu viereinen pienempi Montaña Claran saari.


title: Alegranza

text: Alegranza on osa Teguisen kuntaa.


title: Korouoma

text: Korouoma on Posion kunnassa sijaitseva rotkolaakso ja luonnonsuojelualue. Se on harjualueineen noin 30 kilometriä pitkä ja muutamia satoja metrejä leveä. Kanjonin pohja on suhteellisen tasainen, ja siinä virtaa mutkitteleva (meanderoiva) Korojoki, joka laskee Kemijokeen Rovaniemen puolella. Korouomaa reunustavat kalliot, joista pieni osa on pystysuoria seinämiä, kohoavat jopa 130 metriä uoman pohjaa ylemmäksi. Monimuotoisessa luonnossa elää monia harvinaisiakin kasvi- ja eläinlajeja.


title: Korouoma

text: Alue on maastonmuodoiltaan ja maisemaltaan jylhä. Luonnonsuojelualueen tavoitteena on vanhojen luonnonmetsien, lehtojen ja kallioiden lajiston suojelu.


title: Korouoma

text: Korouoman alue tarjoaa mahdollisuudet luonnon tarkkailuun, kalastukseen ja luonnon käytön kulttuurihistoriaan tutustumiseen.


title: Korouoma

text: Korouoma on suosittu retkeily- ja patikointialue. Uomassa kulkee retkeilyreitti Erauspojan polku. Reitin toisessa päässä on Koivuköngäs, ja toisessa päässä Lapiosalmen erämatkailukeskus, joka tarjoaa auton siirtopalvelua Koivukönkäälle sekä majoitusta reitin kävijöille. Kalliot tarjoavat mahdollisuudet vuorikiipeilyn harrastamiseen melkein ympäri vuoden, erityisesti Korouoma on jääkiipeilijöiden suosiossa. Talvella kalliojyrkänteisiin muodostuu useita kiipeilykelpoisia riippuvia paannejäätiköitä. Metsähallitus ylläpitää alueen reittejä, opasteita sekä taukopaikkoja, joihin kuuluu Pajupuron autiotupa. Maanteitse lähestyvä löytää tienvarsiopasteet Korouomaan Posion-Rovaniemen ja Posion-Ranuan teiltä.


title: Korouoma

text: Ihminen on vaikuttanut Korouoman alueella 1800-luvun loppupuolelta lähtien. Sen metsiä on käytetty taloudellisesti hyväksi ja puita on uitettu Korojoessa ja sen sivujoissa. Uitosta on jäänyt jälkeen uittajien kotuksen ja uittorännin jäänteet.


title: Korouoma

text: Rotkolaakson pohjalla ovat lampaat ja karja laiduntaneet, ja niityiltä on saatu heinää karjalle. Ylimääräiset heinät varastoitiin latoihin ja ladon pohjia onkin vielä jokivarressa. Osa ladoista on korjattu ja Korouoman luonnonniittyjä hoidetaan yhä vuosittain niittämällä.


title: Korouoma

text: Korouoman alueesta on vuonna 1996 suojeltu 26 neliökilometrin laajuinen osa vanhojen metsien suojelualueena. Korouoman lehdot on suojeltu lehtojensuojeluohjelmassa, ja sen kanssa osittain päällekkäinen Korouoma-Jaakonkangas alue kuuluu Natura-ohjelmaan.


title: Korouoma

text: Korouoma sijaitsee Posion kunnan länsiosassa. Se on noin 30 kilometriä pitkä ruhjelaakso ja kulkee luode-kaakkosuunnassa. Korouoma sijaitsee keskellä satoja miljoonia vuosia vanhaa kallioperän ruhjevyöhykettä, joka kulkee Rovaniemeltä Kemijokilaaksoa pitkin Auttiin ja Auttikönkäälle ja sieltä Kuusamoon.


title: Korouoma

text: Korouoman keskipaikkeilla laakso kapenee varsinaiseksi kanjoniksi. Tämä osuus on kymmenen kilometriä pitkä, noin 500 metriä leveä ja 100–130 metriä ympäröivän maaston alapuolella. Kanjonin seinämät ovat paikoin lähes pystysuoria ja useita kymmeniä metrejä korkeita. Jyrkänteiltä laskevat pienet purot jäätyvät talvisin jääputouksiksi, jotka säilyvät sulamatta kevääseen. Korouoman pohja on melko tasainen ja leveydeltään noin 200̣–500 metriä. Pohjan keskellä on kapea Korojoki, joka virtaa kohti luodetta. Pohja on osittain soistunut.


title: Korouoma

text: Korouoman tyypillinen kivilaji on karkeahko punainen graniitti, joka rakoilee paljon. Rotkon reunoilla on paljon lohkeilleita paasia. Graniitti sisältää paljon gneissimäisiä, graniittiutuneita kohtia. Alueen kaakkoispäässä on paremmin säilyviä sedimenttikiviä, kuten kiilleliusketta ja kvartsiittia.


title: Korouoma

text: Rotkolaakson pohjalla virtaa luoteeseen kapea ja mutkainen Korojoki, jonka rannoilla on paikoin reheviä tulvaniittyjä ja lehtomaisia metsiä. Kanjonin pohjoisosissa kasvillisuus on selvästi rehevämpää, mikä ilmentää maaperän kalkkipitoisuutta. Lapiosalmen seudulle ovat tyypillisiä kuivahkojen ja kuivien kankaiden mäntymetsät. Korouoman kanjonin ympäristössä maasto on vaihtelevaa vanhojen metsien peittämää vaaramaisemaa. Vaarojen välisissä notkoissa on Peräpohjolalle luonteenomaisia aapasoita sekä kuusikkoisia rinnesoita.


title: Korouoma

text: Korouoman linnusto on pääasiassa metsälajistoa. Alueen lajimääräksi on saatu 62, mutta tästä luvusta puuttuu esimerkiksi vesilintulajeja sekä paikallisesti esiintyvää harvalukuista lajistoa. Harvinaisin alueella pesivä petolintu on huuhkaja. Myös piekanan pesinnästä on havaintoja. Korouman erikoisuus on räystäspääskyn kalliopesintä. Alueella on myös mahdollista nähdä maakotkia. Luontodirektiivin liitteen I lajeja ovat kapustarinta, pohjantikka, kurki, pyy, laulujoutsen, suokukko, liro ja metso.


title: Korouoma

text: Korouoman kanjonissa on hyvät ravintoalueet hirville ja seudulla on myös niiden talvehtimisalueita. Alueella tavataan kolme silmälläpidettäväksi luokiteltua nisäkäslajia. Ilveksestä on havaintoja ja saukon tiedetään elävän Korojoen ympäristössä. Alueella liikkuu säännöllisesti myös karhu.


title: Korouoma

text: Korouoman alueen luontaiseen kalastoon kuuluvat taimen, purotaimen, harjus, siika, hauki, ahven, made, särki ja kiiski. Virkistyskalastusvesiin on istutettu pyyntikokoista kirjolohta, taimenta ja harmaanieriää sekä harjuksen ja siian pienpoikasia.


title: Korouoma

text: Alueen kartoituksessa on löydetty kaksi uhanalaista ja yhdeksän silmälläpidettävää kovakuoriaislajia, esimerkiksi idänlahopoukko ja sysipimikkä. Korouoman alueella on havaittu seitsemän päiväperhoslajia kuten suokeltaperhonen ja pursuhopeatäplä. Havaittu lajimäärä on kuitenkin alhainen ja lajistosta puuttuu monia hyvin tavallisia lajeja, joita on aikaisempina vuosina havaittu runsaasti Etelä- ja Keski-Lapissa.


title: Korouoma

text: Korouoman maastonmuodot saavat aikaan monia erilaisia mikroilmastoja, joiden vaikutus näkyy myös kasvillisuudessa. Alueella kasvaa sekä eteläisiä että pohjoisia vaateliaita lajeja. Lapinleinikki on Luontodirektiivin liitteen II laji. Paikallisesti harvinaisia etelässä tyypillisempiä lajeja ovat kivikkoalvejuuri ja lehtomatara. Niitä tavataan rehevissä lehdoissa puronvarsilla ja koillisrinteillä.


title: Korouoma

text: Etelän ja lounaan puoleisten pahtojen ilmasto on viileämpi. Lumi viipyy varjoisilla kallioilla ja painanteissa pitkälle kevääseen. Kallioilla kasvaa pohjoista lajistoa: kalliokynsimö, pahtarikko ja tunturikiviyrtti. Harvinaista itäistä lajistoa edustaa myyränporras ja levinneisyydeltään pohjoiseen painottuva itäinen lehtolaji punakonnanmarja.


title: Korouoma

text: Alueella on tehty vanhojen metsien inventointi. Silloin löytyi yhteensä 21 uhanalaiseksi luokiteltua kääväkäslajia. Kääpälajeja on löydetty kaikkiaan 78.


title: Korouoma

text: Valtaosa Korouoman metsistä on kuivia mäntykankaita. Laajamuotoinen, isojen ja vanhojen mäntyjen ja kelojen poiminta on kuitenkin verottanut kääpälajistoa. Erityisesti kalkkikäävän yksi ainoa löytö vuonna 2001 tehdyssä selvityksessä tuntui vähältä mäntymetsien laajuuteen verrattuna. Myös liekokääpää, erakkokääpää, kituhaprakääpää, harsukääpää ja hentohaprakääpää on alueella paljon odotettua vähemmän.


title: Korouoma

text: Yleisiä sen sijaan ovat pienehköissä mäntymaapuissa, latvuksien jätteissä ja hajoavassa mäntykarikkeessa menestyvät lajit, kuten katko- ja kelokääpä, riekonkääpä, sirppikääpä ja karikekääpä.


title: Iowa (albumi)

text: Iowa on heavy metal -yhtye Slipknotin toinen virallinen studioalbumi. Se julkaistiin 28. elokuuta 2001. Albumi on nimetty Yhdysvaltain Iowan osavaltion mukaan. Albumilta on julkaistu kaksi musiikkivideota: "Left Behind" ja "My Plague".


title: Iowa (albumi)

text: Kappalelista:


title: Sánchez

text: Sánchez tai Sanchez on muun muassa seuraavien henkilöiden sukunimi tai kaksiosaisen sukunimen osa:


title: Faial

text: Faial on yksi Azorien saarista. Se sijaitsee Atlantilla lähimpänä naapurisaarenaan Pico.


title: Faial

text: Faialin löysi vuonna 1427 Diogo de Silves, joka nimesi sen Insula de La Ventura nos Portulanosiksi. Saari sijaitsee Azorien keskiosassa ja sen pinta-ala on 172 km². Sen korkein kohta 1 043 merenpinnasta.


title: Faial

text: Faialilla asuu 14 994 ihmistä (2011). Tärkein asutuskeskus on saaren kaakkoisosassa sijaitseva Horta.


title: Perintöruhtinaan palatsi

text: Perintöruhtinaan palatsi () on palatsimainen rakennus Tukholman Norrmalmin kaupunginosassa, Norrströmin pohjoisrannalla ja Gustav Adolfs torgin länsilaidalla. Se on ollut vuodesta 1906 lähtien Ruotsin ulkoministeriön toimipaikka. Palatsi muodostaa vastaparin aukion itälaidalla sijaitsevalle kuninkaalliselle oopperatalolle.


title: Perintöruhtinaan palatsi

text: Palatsi rakennettiin vuosina 1783–1794 Ruotsin kuningas Kustaa III:n sisaren prinsessa Sofia Albertinan residenssiksi. Suunnittelijana oli arkkitehti Erik Palmstedt. Koristeelliset sisätilat suunnitteli Louis Masreliez. Paikalla oli aiemmin sijainnut sotamarsalkka Lennart Torstensonin 1640-luvulla rakennuttama niin sanottu Torstensonin palatsi, josta on säilynyt Fredsgatanin puoleinen siipi uuteen rakennukseen yhdistettynä. Myöhemmin talo toimi kruununperillisen pojan asuntona, eli rakennus oli tarkoitettu kruununperimyksessä toisena olevan prinssin, josta käytettiin arvonimeä perintöruhtinas (arvfurste), asunnoksi.


title: Tietokonejengi (televisiosarja)

text: Tietokonejengi-televisiosarjaa ("Whiz Kids ") esitettiin Suomessa Mainos-TV:llä vuonna 1984. Ohjelma kertoi amatöörihakkereista ja -etsivistä koostuvan jengin seikkailuista. Sarjaan oli kopioitu ideoita Sotaleikit-elokuvasta.


title: Tietokonejengi (televisiosarja)

text: Pääosaesittäjiin kuuluivat Matthew Laborteaux, Dan O'Herlihy, Todd Porter ja Andrea Elson.


title: São Jorge

text: São Jorge on saari Azoreilla. Sen pinta-ala on 246 km² ja väkiluku 10 500.


title: São Jorge

text: São Jorge löydettiin vuonna 1439. Se on tuliperäinen, ja aikavälillä 1580–1907 saarella sattui kuusi purkausta. Saaren korkein kohta on Pico da Esperança (1 053 metriä merenpinnasta).


title: São Jorge

text: São Jorge jakautuu hallinnollisesti kahteen kuntaan: Calhetaan idässä ja Velasiin lännessä.


title: Sek-amyyliasetaatti

text: Sek-amyyliasetaatin kemiallinen kaava on CHO ja rakennekaava CHCOOCH(CH)CH. Sek-amyyliasetaatista käytetään myös nimityksiä "2-pentyyliasetaatti" ja "1-metyylibutyyliasetaatti".


title: Sek-amyyliasetaatti

text: Sek-amyyliasetaatti on normaaliolosuhteissa olomuodoltaan väritön neste, jolla on tunnusomainen haju. Sen moolimassa on 130,2 g/mol, sulamispiste −148 °C, kiehumispiste 121 °C, suhteellinen tiheys 0,86 g/cm (vesi = 1,0 g/cm), liukenee huonosti veteen, leimahduspiste 32 °C c.c., itsesyttymislämpötila 380 °C ja CAS-numero 626-38-0.


title: Sek-amyyliasetaatti

text: 2-pentyyliasetaattia käytetään erityisesti selluloosan ja sen johdannaisten sekä painomusteiden liuottimena. Sillä on käyttöä myös tekstiilien, kuten nahan viimeistelyssä.


title: Daltonin veljekset (elokuva)

text: Daltonin veljekset on vuonna 2004 ensi-iltansa saanut toimintakomediaelokuva. Elokuva perustuu Morrisin Lucky Luke -sarjakuviin. Elokuva ei ole animaatio.


title: Daltonin veljekset (elokuva)

text: Seikkailu saa alkunsa, kun epäonninen veljesnelikko päättää olla Daltonin muorille mieliksi ja vaihtaa ruokakauppojen putsailun kunnon pankkiryöstöön. Parantaakseen kertoimiaan veljekset lähtevät tavoittelemaan meksikolaisen bandiitti "El Tarlon" taikasombreroa, joka suojelee omistajaansa. Mutta rosvon elämä villissä lännessä ei ole helppoa, varsinkaan kun Lucky Luke ja hänen uskolliset kumppaninsa Jolly Jumper ja Rantanplan seuraavat heitä.


title: European Hockey League

text: European Hockey League oli turnaus, jota pelattiin Euroopan seurajoukkueiden välillä neljä kautta. Sen aiempi vastine oli Euroopan Cup. Suomesta EHL-liigaan pääsi aina kolme edellisen vuoden mitalijoukkuetta. Poikkeuksena viimeinen turnaus, jossa ainoastaan kaksi suomalaisjoukkuetta osallistui kilpailuun.


title: Alexis de Tocqueville

text: Alexis-Charles-Henri Clérel de Tocqueville (29. heinäkuuta 1805 Verneuil-sur-Seine – 16. huhtikuuta 1859 Cannes) oli ranskalainen filosofi ja historioitsija. Häntä pidetään yhtenä kansalaisyhteiskunnan tärkeimmistä tutkijoista.


title: Alexis de Tocqueville

text: Tunnetuimpia Tocquevillen teoksia ovat "Demokratia Amerikassa" (), joka julkaistiin kahtena osana vuosina 1835 ja 1840, sekä vuonna 1856 julkaistu "L'Ancien Régime et la Révolution", joka liittyi Ranskan kuningasvallan kaatumiseen ja vallankumoukseen. Hän on vaikuttanut niin konservatiiviseen kuin liberaaliinkin ajatteluun.


title: Alexis de Tocqueville

text: Tocqueville oli normandialaista aatelissukua. Poliittiselta ajattelultaan Tocqueville oli lähinnä liberaali ja ajatteli esimerkiksi, että hyväntekeväisyys olisi valtion apua parempi muoto sosiaalipolitiikalle. Tocqueville matkusti Yhdysvaltain lisäksi myös muun muassa Britanniassa ja Algeriassa ja kirjoitti näistä matkoista havaintojaan. Ranskan siirtomaavaltaa Algeriassa Tocqueville arvosteli sen assimilaristisesta mallista ja piti parempana brittiläistä epäsuoraa siirtomaahallintoa.


title: Alexis de Tocqueville

text: Alexis de Tocqueville lähetettiin vuonna 1831 Ranskan valtion edustajana tutustumaan Yhdysvaltain vankilajärjestelmään. Tocqueville matkusti yhdessä Gustave de Beaumontin kanssa yhdeksän kuukauden ajan Yhdysvalloissa tarkkaillen paitsi vankilajärjestelmää, myös amerikkalaista yhteiskuntaa yleisesti. Palattuaan Ranskaan helmikuussa 1832 Tocqueville ja Beaumont luovuttivat raporttinsa vankilajärjestelmästä.


title: Alexis de Tocqueville

text: Tocqueville kiinnostui matkalla myös Yhdysvaltain poliittisesta järjestelmästä, mikä innoitti hänet kirjoittamaan teoksen "Demokratia Amerikassa". Hän pohtii teoksessa Yhdysvaltain edustuksellisen demokratian toimintaa ja etsii syitä siihen, miksi Yhdysvalloissa demokratia toimi, kun taas Ranskassa se oli epäonnistunut. Hänen näkemyksensä mukaan Yhdysvallat edusti 1800-luvun Ranskan keskitetylle hallinnolle vaihtoehtoista mallia, jossa ihmiset kokivat itsensä kansalaisiksi alamaisten sijaan. Hän huomioi myös uskonnon suuren merkityksen amerikkalaisessa yhteiskunnassa ja arveli se johtuneen kirkon ja valtion erosta. Tocqueville näki, että demokratian keskeinen uhka on enemmistön tyrannia, joka johtaa ajatuksellisen vapauden vähenemiseen.


title: Alexis de Tocqueville

text: "Demokratia Amerikassa" on muodostunut tärkeäksi teoreettiseksi työksi kansalaisyhteiskunnan tutkijoille.


title: Utapau

text: Utapau on fiktiivinen planeetta Tähtien sodan maailmassa. Planeetta esiintyi elokuvassa Star Wars Episodi III: Sithin Kosto


title: Utapau

text:
Kenraali Grievous valloitti Utapaun Kloonisotien aikaan ja vangitsi asukkaat.
Coruscantin taistelun jälkeen Obi-Wan Kenobi saapui Utapauhun vangitsemaan tai tuhoamaan Grievousin. Utapaun taistelu päättyi vuonna 19 BBY.


title: Utapau

text: Pau-kaupungin johtaja oli Sithin koston aikaan Tion Medon. Tätä ennen kuitenkin Timon Medon johti kaupunkia.


title: Utapau

text: Planeetalla asuu kolme rotua:


title: Utapau

text: Maaperä on täysin kuiva, mutta vettä löytyy vajoamien pohjalta yllin kyllin.


title: Isoamyyliasetaatti

text: Isoamyyliasetaatin kemiallinen kaava on CHO ja rakennekaava CHCOO(CH)CH(CH). Isoamyyliasetaatista käytetään myös nimityksiä "isopentyyliasetaatti" ja "3-metyylibutyyliasetaatti".


title: Isoamyyliasetaatti

text: Isoamyyliasetaatti on normaaliolosuhteissa olomuodoltaan väritön neste, jolla on tunnusomainen voimakas banaaninomainen tuoksu. Tämän vuoksi aineesta käytetään joissain yhteyksissä myös nimeä "banaaniöljy". Isoamyyliasetaatin moolimassa on 130,2 g/mol, sulamispiste − 79 °C, kiehumispiste 142 °C, suhteellinen tiheys 0,87 g/cm (vesi = 1,0 g/cm), liukoisuus veteen 20 °C:n lämpötilassa 0,2 g/100 ml, leimahduspiste 25 °C (c.c.), itsesyttymislämpötila 360 °C ja CAS-numero 123-92-2.


title: Isoamyyliasetaatti

text: Isoamyyliasetaatti on eräs hunajamehiläisen käyttämistä kemiallisen viestinnän hälytysferomoneista.


title: Isoamyyliasetaatti

text: Isoamyyliasetaattia käytetään hajusteissa sen hyvän banaaninkaltaisen tuoksunsa kautta. Lisäksi sitä käytetään liuottimena orgaanisissa synteeseissä ja penisilliinien valmistuksessa liuottimena uutoissa ja valokuvien kehityksessä. Isoamyyliasetaatti valmistetaan isoamyylialkoholin ja etikkahapon välisellä reaktiolla.


title: Santa Maria (saari)

text: Santa Maria on saari Azoreilla. Se on Azorien eteläisin ja kolmanneksi pienin saari.


title: Santa Maria (saari)

text: Diogo Silves löysi Santa Marian 1427. Saaren pinta-ala on 97,18 km² ja väkiluku kuudentuhannen paikkeilla.


title: Santa Maria (saari)

text: Santa Marialla on yksi kunta, Vila do Porto.


title: Alfaetyylitryptamiini

text: Alfaetyylitryptamiini, tunnettu myös nimillä α-etyylitryptamiini, α-ET ja AET, on psykoaktiivinen, tryptamiineihin kuuluva kemikaali.


title: Alfaetyylitryptamiini

text: Sitä myytiin alun perin masennuslääkkeenä Upjohnin valmistamana Monase-valmisteena 1960-luvulla. Se vedettiin kuitenkin markkinoilta haitallisten sivuvaikutusten vuoksi. Rakenteellisesti se muistuttaa alfametyylitryptamiinia, mutta lääketieteellisiltä vaikutuksiltaan se on hyvin erilainen. α-ET ei ole hallusinogeeninen huume. Sen vaikutukset muistuttavat enemmän MDMA:n vaikutuksia.


title: Alfaetyylitryptamiini

text: Yhdysvalloissa se joutui kiellettyjen aineiden listalle vuonna 1993, ja sitä esiintyi jonkin verran pienemmässä mittakaavassa muuntohuumeena 1980-luvulla.


title: Alfaetyylitryptamiini

text: Erowid-sivun mukaan tyypillinen annos on 100-160 mg suun kautta ja vaikutusaika 4-6 tuntia. TiHKAL-kirjan mukaan annostus on 100-150 mg suun kautta ja kesto 6-8 tuntia.


title: Mianne Bagger

text: Mianne Bagger (s. 25. joulukuuta 1966 Kööpenhamina, Tanska) on Australiaa edustava golfammattilainen. Hän pelaa naisten sarjassa, vaikka on alun perin sukupuoleltaan mies. Hänelle tehtiin sukupuolenkorjausleikkaus vuonna 1995.


title: Mianne Bagger

text: Bagger aloitti golfin peluun vuonna 1974. Hän muutti vuonna 1979 Australiaan, missä voitti miesten sarjassa Etelä-Australian amatöörimestaruuden kolmesti. Ammattilaisena hän on pelannut vuodesta 2003 ja sai luvan osallistua naisten kilpailuihin vuonna 2004, mistä lähtien hän on kiertänyt Ladies European Touria ja Ruotsin Telia Touria.


title: Ti-Ti Nalle

text: Ti-Ti Nalle on Riitta Korpelan luoma satuhahmo. Hahmo tuli tunnetuksi etenkin Pikku Kakkosen kautta ja sittemmin se on esiintynyt VHS-videoilla sekä DVD-levyillä, MTV3:lla ja C More Juniorilla. Riitta ja Ti-Ti Nalle kiertävät myös syksyisin ympäri Suomea konserttikiertueilla. Ti-Ti Nalle tekee keväällä myös pienempiä kiertueita.


title: Ti-Ti Nalle

text: Ti-Ti Nallella on nimikkotalo kauppakeskus Ideaparkissa Lempäälässä alueella, jossa Riitta ja nallet esiintyvät monta kertaa vuodessa. Nalleperheeseen kuuluvat Ti-Ti Nallen lisäksi myös syksyllä 2013 syntynyt Trioli, Tau Nalle (Ti-Tin pikkusisko), Ti-Ri Vauva, Äitinalle, Isänalle, Isoäitinalle ja Isoisänalle.


title: Ti-Ti Nalle

text: Riitta Korpela johdattaa lapsia musiikin maailmaan nallehahmojensa kautta. Ti-ti tarkoittaa kahta kahdeksasosanuottia ja Ti-Tin pikkusiskon nimi Tau taukoa musiikissa.


title: Ti-Ti Nalle

text: Ti-Ti Nallesta on tehty monia tuotteita, kuten pehmoleluja ja musiikkilevyjä. Monilla perheillä on myös laulukirjoja, joissa tarinat ja laulut yhdistyvät.


title: Niipperi

text: Niipperi () on kaupunginosa Pohjois-Espoossa. Niipperin asukasmäärä on tasaisesti noussut 1980-luvun alkupuolelta lähtien, koska se on kasvavan pääkaupunkiseudun laitamilla ja lapsiperheiden suosiossa. Niipperissä on etupäässä omakoti- ja rivitaloja, kaksi koulua ja useita päiväkoteja. Niipperin välittömässä läheisyydessä sijaitsee Juvanmalmin teollisuusalue. Niipperin alueella toimii Vanhankartanon omakotiyhdistys.


title: Niipperi

text: Niipperin lähikauppa lopetti toimintansa maaliskuussa 2012 ja uusi Juvankartanon S-market avattiin maaliskuussa 2012 Juvankartanontielle. Kesko avasi uuden K-Supermarketin Niipperintien ja Juvankartanontien risteykseen keväällä 2016.


title: Niipperi

text: Niipperin pinta-alasta suuri osa kuuluu Espoo Ringside -golfkentälle.


title: Reuman sairaala

text: Reuman sairaala (myös Heinolan reumasairaala) oli vuosina 1946–2010 Heinolassa toiminut tuki- ja liikuntaelimistön sairauksiin erikoistunut Reumasäätiön ylläpitämä sairaala. Sen johtavana ylilääkärinä toimi Eero Belt. Sairaalan rakennukset sijaitsevat Rainion asuinalueen vieressä. Sairaalassa toimi myös sairaalakoulu, jossa lapset ja nuoret voivat opiskella hoitojaksojen aikana. Sairaala hakeutui konkurssiin 18. maaliskuuta 2010.


title: Reuman sairaala

text:
1950-luvun modernin sairaalarakentamisen ihanteita kuvastava Heinolan reumasairaala on yksi Museoviraston määrittelemistä valtakunnallisesti merkittävistä rakennetuista kulttuuriympäristöistä.
Nykyisin sairaalan 24 000 neliömetrin kokoisissa toimitiloissa toimii hyvinvointi- ja osaamiskeskus Valolinna.


title: Fukuchiyama

text: Fukuchiyama () on Japanin kaupunki Honshūn saarella Kansain alueella Kioton prefektuurissa. Se sijaitsee sisämaassa prefektuurin pohjoisosan vuoristoalueella Yurajoen varrella. Fukuchiyamassa on 79 206 asukasta (vuonna 2017) ja sen pinta-ala on 552,54 neliökilometriä.


title: Fukuchiyama

text: Fukuchiyaman linnan rakennustyöt aloitettiin 1580, kun aiemmin aluetta hallinnut Yokoyaman linna oli levottomuuksissa valloitettu ja hävitetty. Vuodesta 1600 lähtien silloisen Amadan aluetta hallitsi Fukuchiyaman daimiokunta. 1800-luvun lopulla Amadan keskustaajama-aluetta alettiin nimittää Fukuchiyamaksi. Kaupunkioikeudet Fukuchiyama sai vuonna 1937, toisena Kioton prefektuurissa.


title: Fukuchiyama

text: Vuoden 2006 alussa Fukuchiyama liittyi Ōen, Miwan ja Yakunon kuntien kanssa uudeksi Fukuchiyamaksi.


title: Fukuchiyama

text: Fukuchiyaman ympäristö on maatalousvaltaista aluetta, jonka jokilaaksoissa viljellään riisiä, vihanneksia ja hedelmiä. Kaupunki on kasvanut alueensa kaupalliseksi keskukseksi.


title: Fukuchiyama

text: Osakan alueelle johtavan Maizuru–Wakasa-moottoritien valmistumisen myötä teollisuuslaitokset ovat saaneet paremmat toimintaedellytykset, ja niiden määrä on alkanut kasvaa.


title: Fukuchiyama

text: Aiemmin Yokoyaman linnana tunnetun keskiaikaisen linnoituksen rakensi Mitsuhide Akechi uudestaan 1500-luvulla. Tuolloin se myös nimettiin uudelleen Fukuchiyaman linnaksi. Linna on viimeisimmän kerran rakennettu uudelleen vuonna 1986, ja nykyään se toimii museona.


title: Fukuchiyama

text: Ōevuorella sijaitsee retkeilypuisto ja laskettelurinne. Vuoreen liittyy uskomuksia ja tarinoita vuoren haltijoista. Niitä esittävät patsaat vartioivat vuorelle johtavia teitä. Vuoren korkeus on 833 m.


title: Fukuchiyama

text: Fukuchiyama on Kitakinkin eli pohjoisen Kansain alueen liikenteellinen solmukohta.


title: Fukuchiyama

text: Fukuchiyama on tärkeä rautateiden risteysasema. JR Nishi-Nihon -yhtiön San’in-päälinja yhdistää Kioton ja Fukuchiyaman, josta linja jatkuu edelleen Tottoriin ja aina Shimonosekiin saakka. Fukuchiyama-linja yhdistää Osakan ja Fukuchiyaman. Miyafuku-linja johtaa Miyazuun palvellen erityisesti lomamatkailun tarpeita. Fukuchiyama toimii pääteasemana vielä viidennellekin suunnalle, eli naapurikaupungista Ayabesta risteävälle Maizuru-linjalle.


title: Fukuchiyama

text: Kaupungin alueen muut asemat ovat San’in-päälinjalla Ishihara, Kamigawakuchi, Shimoyakuno ja Kamiyakuno. Miyafuku-linjalla on lisäksi yhdeksän pientä asemaa.


title: Fukuchiyama

text: Fukuchiyaman kautta kulkee Maizuru–Wakasa-moottoritie, joka johtaa Osakan seudulle.


title: Fukuchiyama

text: Valtakunnallisista tärkeistä maantiereiteistä kaupungissa kohtaavat valtatiet numero 9 ja 176.


title: Pitsiturnaus

text: Pitsiturnaus on Raumalla perinteisesti Pitsiviikon aikana järjestetty jääkiekkoturnaus. Turnausta on pelattu vuodesta 1993 lähtien, joten vuonna 2013 turnaus pelattiin 20. kerran. Turnaus järjestetään Äijänsuon jäähallissa.


title: Pitsiturnaus

text: Turnaukseen ovat perinteisesti osallistuneet ainakin Rauman Lukko, Porin Ässät ja Turun Palloseura. Useimmin turnauksen on voittanut Lukko, kahdeksan kertaa. Ensimmäinen ulkomaalaisjoukkue turnauksessa oli venäläinen VVS Samara vuonna 1999. Ainut ulkomaalainen voittaja on vuodelta 2002, jolloin venäläinen PHK TsSKA Moskova voitti turnauksen. Sama joukkue osallistui turnaukseen myös vuonna 2003, jolloin Lukko oli finaalissa parempi. Moskovalaisjoukkuetta valmensi molempina vuosina Vasili Tihonov, joka muistetaan suomalaisista kiekkokaukaloista Porin Ässien ja Lukon valmentajana.


title: Pitsiturnaus

text: Erikoista pitsiturnauksessa on se, että Ässät ja Lukko on aina "arvottu" samaan lohkoon. Turnauksen peleissä on myös joskus testattu jääkiekon SM-liigaan ehdotettuja sääntöuudistuksia, kuten suurempia maaleja. Vuonna 2006 turnausta ei pelattu halliremontin takia, mutta tuolloin pelattiin Äijänsuon avajaisturnaus, jossa HC Pardubice voitti Ässät finaalissa 7–3. Lukko tuli kolmanneksi voitettuaan sijoitusottelussa Bluesin 5–4.


title: Pitsiturnaus

text: Vuodesta 2010 lähtien turnaus on järjestetty Pitsiviikon jälkeen, sillä SM-liigan sääntöuudistus kieltää harjoitusottelut heinäkuussa, jonka lopussa pitsiviikko pidetään. Nykyään Pitsiturnaus pelataan elokuun ensimmäisenä perjantaina.


title: Pitsiturnaus

text: Turnaukseen osallistuu kuusi joukkuetta. Joukkueet arvotaan kolmen joukkueen lohkoihin, joissa ne pelaavat kerran toisiaan vastaan. Molemmista lohkoista kaksi parasta pääsee semifinaaleihin, joiden voittajat menevät finaaliin. Peliaika alkulohkoissa ja semifinaaleissa on 2x15 min ja finaalissa 2x20 min. Pronssista ei pelata.


title: Belfalas

text: Belfalas on maakunta Gondorin rannikolla J. R. R. Tolkienin luomassa Keski-Maan fantasiamaailmassa. Belfalasia hallitsevat Gondorin alaisuudessa Dol Amrothin suuriruhtinaat, "Tarun sormusten herrasta" tapahtumien aikaan Imrahil, kahdeskymmenestoinen suuriruhtinas.


title: Belfalas

text: Belfalasin lounaaseen työntyvä niemimaa sijaitsee nimeään kantavan suuren Belfalasin lahden rannalla Anduinin suistosta länteen. Niemimaan sisäosat ovat Tolkienin piirtämien karttojen mukaan vuoristoisia. Länsirannikolla sijaitsee Dol Amroth, suuriruhtinaiden kaupunki ja satama. Jossakin Belfalasia luoteessa rajaavan Morthond-joen rantamilla sijaitsee myös Lórienin haltioiden muinainen satama Edhellond, joka jäi käytöstä Kolmannen ajan toisen vuosituhannen lopulla.


title: Aleksandr Sokurov

text: Aleksandr Sokurov (14. kesäkuuta 1951 Podorviha, Neuvostoliitto) on venäläinen elokuvaohjaaja. Hänen tuotannostaan löytyy lyhyitä ja pitkiä fiktioita, dokumentteja kuin myös dokumentin ja fiktion sekoituksia.


title: Aleksandr Sokurov

text: Sokurovin tunnetuin teoskokonaisuus lienee yksilön ja vallan välistä suhdetta analysoiva tyrannitetralogia. Sen aloittanut "Moolok" kertoo Hitleristä ja sitä seuranneessa osassa "Telets" on kyse Leninistä. Kolmas osa "Solntse" kertoo Hirohitosta. Sarjan neljäs osa käsittelee aiemmista poiketen fiktiivistä henkilöä, sillä se pohjautuu Goethen "Faustiin". Sokurovin "Faust" palkittiin vuonna 2011 Venetsian elokuvajuhlien Kultaisella leijonalla.


title: Aleksandr Sokurov

text: Sokurovin tuotannossa erottuvat myös elegioiksi kutsutut essee-elokuvat, kuten "Itäinen elegia", "Venäläinen elegia", "Neuvostoelegia" ja "Pietarilaiselegia". Hänen elokuvistaan "Tikhiye stranitsy" ("Kuiskaavat sivut") on mukaelma Dostojevskin teoksesta "Rikos ja rangaistus". Sokurovin dokumenteista "Uzel" ("Solmu") kertoo Aleksandr Solženitsynistä.


title: Aleksandr Sokurov

text: Sokurov syntyi Baikaljärven tienoilla Siperiassa. Hän alkoi opiskella Gorkin yliopistossa historiaa, mutta siirtyi sieltä Moskovan elokuvakorkeakouluun (VGIK) opiskelemaan Aleksandr Zguridin ja Andrei Tarkovskin johdolla. Tarkovski auttoi häntä saamaan työpaikan Lenfilmin studioilta.


title: Silaani

text: Silaani (SiH) on kaasumainen piin yhdiste. Se on yksinkertaisin silaaniyhdiste samalla tavalla kuin metaani (CH) on alkaaneista yksinkertaisin.


title: Silaani

text: Silaani on erittäin helposti syttyvä kaasu. Se syttyy, jos sen pitoisuus ilmassa on yli 1,4 tilavuusprosenttia. Silaani on ilmaa raskaampaa, ja sillä on tunnusomainen haju. Silaani on voimakas pelkistin.


title: Silaani

text: Silaani ei hajoa vedessä eikä laimeissa happoliuoksissa. Sen sijaan pienikin määrä emästä riittää hydrolysoimaan sen. Reaktiossa syntyy vetyä. Silaani reagoi halogeenien kanssa räjähdysmäisesti huoneenlämmössä, mutta esimerkiksi alumiinikloridin (AlCl) avulla voidaan silaanista valmistaa kloorisilaania (SiHCl).


title: Silaani

text: Silaanin reaktioita voidaan selittää sillä, että piillä on pii-vetysidoksessa elektronegatiivisuuseron vuoksi positiivinen osittaisvaraus. Silaani reagoi esimerkiksi alkeenien kanssa additiomekanismilla, kun reaktioastiaan ohjataan UV-säteilyä:


title: Silaani

text: Silaania voidaan valmistaa laboratoriossa hydrolysoimalla magnesiumsilisidiä (MgSi) hapolla. Reaktiossa syntyy eri silaanien seos, josta silaani voidaan erottaa jakotislauksella tai kromatografisilla menetelmillä. MgSi voidaan valmistaa kuumentamalla piitä ja magnesiumia ilmattomassa tilassa. Suurempi silaanin saanto saavutetaan kuumentamalla litiumalumiinihydridiä (LiAlH) piidioksidin (SiO) tai piitetrakloridin (SiCl) kanssa 150–170 °C:ssa.


title: Silaani

text: Hyvin puhdasta silaania voidaan tehdä pelkistämällä vedyllä piidioksidia tai alkalisilikaatteja alumiinin ja alumiinikloridin läsnä ollessa 400 ilmakehän paineessa ja 175 °C:ssa. Parhaat tulokset saadaan käyttämällä alumiinikloridin ja natriumkloridin eutektista seosta, jonka sulamispiste on 120 °C.


title: Silaani

text: Silaania käytetään muun muassa puolijohteiden valmistuksessa. Esimerkiksi aurinkokennoihin voidaan tuottaa monikiteisen piin kerroksia hajottamalla silaania 600–650 °C:ssa seuraavan kokonaisreaktion mukaisesti:


title: Silaani

text: Silaani havaittiin tähtienvälisessä aineessa infrapunaspektrin perusteella vuonna 1983. Silaania ei esiinny ilmakehässä luonnollisesti, vaan sitä valmistetaan synteettisesti.


title: Nupuri

text: Nupuri () on Espoon kaupunginosa. Se sijaitsee Nupurinjärven itäpuolella ja kuuluu Vanhan-Espoon suuralueeseen. Nupurissa on päiväkoti, kappeli, pubi, Nupurin kartano ja golfkenttä.


title: Nupuri

text: Nupurinjärvi sijaitsee Turunväylän ja Turuntien (seututie 110) välissä. Nupurinjärveen laskee Brobackaån-niminen puro pohjoisesta ja siitä pois laskee Mustapuro etelään päin. Järven rannat ovat soistuneet. Kartano sijaitsee järven itärannalla.


title: Nupuri

text: Nupurinjärven länsipuolella sijaitsee pieni suojeltu Kakarlampi Kolmperään kuuluvan Ämmässuon rajamailla.


title: Nupuri

text: Nupurin läpi kulkevat bussit Leppävaaraan, Espoon keskukseen ja Helsinkiin.


title: Star Wars Episode III: Revenge of the Sith (videopeli)

text: Star Wars Episode III: Revenge of the Sith videopeli ilmestyi 5. toukokuuta 2005, Xbox:lle, PlayStation 2:lle, Game Boy Advancelle ja Nintendo DS:lle. Peli perustui -elokuvaan, joka tuli samana vuonna elokuvateattereihin.


title: Pariisin rauhankonferenssi

text: Pariisin rauhankonferenssi neuvotteli ensimmäisen maailmansodan jälkeiset rauhansopimukset ympärysvaltojen ja keskusvaltojen välille. Konferenssi alkoi 18. tammikuuta 1919 ja kesti noin vuoden. Konferenssin viimeinen istunto oli 16. tammikuuta 1920.


title: Pariisin rauhankonferenssi

text: Konferenssiin osallistui edustajia niistä 28 valtiosta, jotka katsottiin sodan voittajiksi. Käytännössä kuitenkin "neljän suuren" ryhmä päätti kaikki keskeiset asiat. Nuo "neljä suurta" olivat pääministeri David Lloyd George Britanniasta, presidentti Woodrow Wilson Yhdysvalloista, pääministeri Georges Clemenceau Ranskasta ja pääministeri Vittorio Orlando Italiasta.


title: Pariisin rauhankonferenssi

text: Konferenssin ilmapiiri oli erittäin riitainen, sillä Britannian, Yhdysvaltojen, Ranskan ja Italian tavoitteet olivat hyvin erilaisia. Kaikkein jyrkintä linjaa edusti Ranska, joka halusi täyden korvauksen Saksalta sodan aiheuttamista vahingoista. Britannia halusi myös rangaista Saksaa, mutta ei halunnut Saksan heikkenevän liikaa, jotta Ranska ei saisi liian vahvaa asemaa Manner-Euroopassa. Yhdysvaltojen näkemykset asioista olivat maltillisimmat. Italia keskittyi kaappaamaan itselleen niin paljon lisää maa-alueita kuin suinkin mahdollista.


title: Pariisin rauhankonferenssi

text: Sodan hävinneet valtiot Saksa, Itävalta, Unkari, Bulgaria ja Turkki eivät osallistuneet neuvotteluihin. Näiden valtioiden edustajat kutsuttiin paikalle vasta sitten, kun sopimuksen sanamuoto oli valmis. Kyseessä oli siis sanelurauha, jonka ehdot hävinnyt osapuoli joutui hyväksymään sellaisenaan. (Sopimuksen hylkääminen olisi tulkittu haluksi jatkaa sotaa.)


title: Pariisin rauhankonferenssi

text: Bolševikkien johtamaa Venäjää ei kutsuttu neuvotteluihin.


title: Pariisin rauhankonferenssi

text: Rauhansopimusten lisäksi konferenssissa pohdittiin sitä, miten ensimmäisen maailmansodan kaltaiset katastrofit voitaisiin jatkossa estää. Päätettiin perustaa Kansainliitto, jonka tehtäväksi tuli konfliktien rauhanomainen sovittelu ja aseistariisunnan edistäminen. Varsinkin Yhdysvaltain presidentti Wilson uskoi siihen, että Kansainliitto edistäisi maailmanrauhaa.


title: Pariisin rauhankonferenssi

text: Pariisin rauhankonferenssin valmistelemat rauhansopimukset ja niiden vahvistamispäivämäärät olivatHistoriallisesti tarkastellen Versailles’n rauhansopimus osoittautui edellä mainituista kaikkein merkittävimmäksi. Saksalaiset tunsivat kovat rauhanehdot nöyryyttäviksi. Niinpä Adolf Hitler saattoi myöhemmin vedota voimakkaasti saksalaisten tunteisiin, kun hän lupasi repiä Versailles’n "häpeärauhan" ja palauttaa Saksan kunnian ja suuruuden. Voidaan siis perustellusti väittää, että Pariisin rauhankonferenssin päätöksillä valmisteltiin toista maailmansotaa. Pysyvän rauhan sijasta saatiin aikaan 20 vuoden "aselepo".


title: Karl Jansky

text: Karl Guthe Jansky (22. lokakuuta 1905 – 14. helmikuuta 1950) oli yhdysvaltalainen fyysikko. Häntä pidetään yhtenä radioastronomian perustajista. Jansky löysi radiosignaaleja, jotka olivat peräisin maapallon ulkopuolelta. Hänen rakentamansa antenni sieppasi sattumalta Linnunradasta saapuvia radioaaltoja.


title: Karl Jansky

text: Hänen kunniakseen on nimetty kraatteri Kuun näkyvän osan itäreunalta ja säteilyvuon yksikkö "jansky" sekä asteroidi 1932 Jansky.


title: Leppymättömät (albumi)

text: Leppymättömät on YUP:n vuonna 2003 julkaisema yhdeksäs albumi. Kappaleet "Joutilas" ja "Pahassa paikassa" on julkaistu singleinä. Suomen virallisella albumilistalla "Leppymättömät" sijoittui parhaimmillaan sijalle 2. (9/2003).


title: Stephen Gould

text: Stephen Gould on yhdysvaltalainen tenori. Häm suoritti opintonsa Bostonissa New England Conservatory of Music -oppilaitoksesa. Uransa alkuvaiheessa hän esiintyi oopperoiden ohella musikaaleissa.


title: Stephen Gould

text: Gould on esiintynyt Richard Wagnerin oopperoiden solistina mm. Bayreuthin musiikkijuhlilla ja Wienin valtionoopperassa. Hän on laulanut suurten orkesteriteosten solistirooleissa mm. Beethovenin 9. sinfoniassa ja Gustav Mahlerin Das Lied von der Erdessä suurten kapellimestarien johtamissa esityksissä. Sykysyllä 2007 Gould lauloi Suomessa Arnold Schönbergin Gurre-Liederin Waldemarina Esa-Pekka Salosen johtaessa Radion sinfoniaorkesteria.


title: Trollstigen

text: Trollstigen (tunnetaan myös nimillä Trollstigvegen tai Stigen) on Norjassa Møren ja Romsdalin läänissä Rauman kunnassa sijaitseva tieosuus fylkesvei 63:lla. Trollstigen yhdistää Valldalin ja Romsdalin laaksot. Jyrkimmässä kohdassa tie kulkee siksakkia Isterdalenista ylös Stigrøraan. Tie on kapea ja sen jyrkkyys on 9 prosenttia. Ajoneuvon suurin sallittu pituus on 13,1 metriä.


title: Trollstigen

text: Vilkkaimpana aikana tiellä kulkee jopa 3 000 ajoneuvoa päivässä. Heinäkuun 2012 keskiarvo oli 1 860 ajoneuvoa päivässä. Kesä-, heinä- ja elokuussa 2012 tietä ajoi yhteensä 130 000 ajoneuvoa. Koko vuoden 2012 sesongin aikana 161 421 ajoneuvoa ohitti Soggebergetillä sijaitsevan laskentapisteen. Vuonna 2009 vastaava luku oli 155 230. Tien korkein kohta, Alnesreset, on 850 metriä meren pinnan yläpuolella.


title: Trollstigen

text: Tieosuus on suljettu talvisin, ja se on tavallisesti auki toukokuun puolivälistä syksyyn, ensilumen saapumiseen saakka. Fylkesvei 63 on eteläpäässä auki koko talven Langdaliin asti. Siitä eteenpäin tietä avataan vähitellen, kun auraaminen huhtikuussa aloitetaan.


title: Trollstigen

text: Trollstigen, tai Stigen, joksi sitä kutsuttiin ennen vuotta 1936, on vanha vuorenylityspaikka Valldalin ja Åndalsnesin välissä.


title: Trollstigen

text: Devollin maatilalla Romsdalissa oli vuodesta 1533 lähtien järjestetty suuret markkinat, ja tämä jokavuotinen tapahtuma oli suuri syy siihen, että valldalilaiset halusivat kiihkeästi saada kulkuyhteyden Stega-vuoren yli. Sunnmøren vouti kävi vuonna 1776 kirjeenvaihtoa pappi Ludolf Krohnin kanssa ja kertoi talonpoikien aloittaneen vuoren yli kulkevan tien kunnostamisen. Krohn arvioi työn maksavan 200 riikintaaleria talonpoikien talkoiden lisäksi. Vouti myönsi tiehen ja siltoihin tarvittavat avustukset. Vuosina 1776–1781 tien kulkukelpoisuutta parannettiin tuntuvasti. Nimismies puhui vuonna 1778 tiestä ainoana yleisenä tienä sisäisen Sunnmøren alueella. Ennen vanhaan paikalla meni vain polku. Vuosina 1905–1913 vuoren yli rakennettiin ratsutie, joka sekin kapeni jyrkimmässä kohdassa pelkäksi poluksi. Nykyisen ajotien rakentaminen aloitettiin jo vuonna 1916. Suurin osa alkuperäisestä polusta Slettvikanen ja Knutseran välillä näkyy selvästi ja on edelleen kulkukelpoinen. Tätä alkuperäistä polkua kutsutaan nimellä Kløvstien. Vuodesta 1935 ajotiellä on ollut silta joen yli. Tämä silta kulkee Stigfossenin vesiputouksen luona, mutta Kløvstien ylittää joen vasta laakson pohjassa.


title: Trollstigen

text: Kuningas Haakon VII avasi Trollstigenin käyttöön 31. heinäkuuta 1936. Tien rakentaminen kesti kahdeksan vuotta. Tie rakennettiin suurin piirtein samaa reittiä kuin Kløvstien, joka on nykyään kunnostettu ja merkitty retkipolku. Trollstigenillä on yksitoista neulansilmämutkaa, joista jokainen on halkaisijaltaan noin 10 metriä, ja aivan Stigfossenin alapuolella on silta. Stigfossen on 180 metriä korkea, ja kun virtaus on voimakkaimmillaan, vesi ryöppyää melkein sillalle asti. Toistuvien kivivyöryjen ja niiden ajotielle aiheuttamien tuhojen vuoksi Trollstigenin alapäässä sijaitseva tieosuus rakennettiin uudelleen vuonna 2005. Korjaus käsitti alhaalta laskettuna kolmannen ja neljännen mutkan. Samalla kertaa piti rakentaa kaksi uutta siltaa joen yli. Alnesresetillä oli aikaisemmin majatalo nimeltä Trollstigheimen, joka tuhoutui suuressa lumivyöryssä vuonna 1963. Uusi ravintola perustettiin Stigrøralle 1979, mutta uudistusten yhteydessä sekin purettiin. Nykyinen ravintola vihittiin käyttöön 16. kesäkuuta 2012.


title: Trollstigen

text: Jokainen mutka on nimetty sitä rakentaneen työryhmän (tai työryhmän johtajan) mukaan. Alhaalta laskettuna: Otmar Østigård, Johan Voll (mutkat 2–4), Kjelstad, Anton Fiva, Lars Daniel Tafjord, Martin Uri (mutkat 8 ja 10), Arthur Langdal ja ylimmäisenä Volda-mutka (nykyään nimellä Bispesvingen).


title: Trollstigen

text: Trollstigen oli Valldalin ainoa lautaton tieyhteys, kunnes Lingen ja Overån väliset tunnelit avattiin riksvei 650:llä vuonna 1975.


title: Trollstigen

text: Trollstigeniä ympäröi monta yli tuhat metriä korkeaa vuorta. Näistä tunnetuimmat ovat Stigbotnhornet ja Bispen. Hieman kauempana luoteessa kohoavat Dronninga ja Kongen. Koillisessa puolestaan sijaitsee kuuluisa Trolltindenen vuoristoalue, johon kuuluvat Trollklørne ja Trollveggenin takaosa. Stigrøralta alkaa merkitty polku Trollveggenin huipulle.


title: Trollstigen

text:
Trollstigen on yksi Norjan vierailluimmista turistinähtävyyksistä. Vuonna 2012 alueella vieraili yli 750 000 kävijää, ja se onkin maan kolmanneksi suosituin nähtävyys ja toiseksi suosituin luontonähtävyys.
Tieosuus Geirangerin ja Trollstigenin välillä kunnostettiin kesinä 2005–2008 ottamaan vastaan suuren määrän turisteja. Trollstigenin alapäässä sijaitsevaa Trollstigfotenin näköalapaikkaa laajennettiin. Stigrøralle rakennettiin uusi turistikeskus, jossa on kahvila ja matkamuistomyymälä. Matkamuistoja myytiin aikaisemmin perinteisissä mökeissä, jotka purettiin uuden keskuksen myötä. Tie on yksi 18 valitusta tieosuudesta Norjan tiehallinnon (Statens Vegvesen) turistitieprojektissa (Turistvegprosjektet). Geiranger–Trollstigen-tieosuus sai kansallisen matkailutien statuksen 16. kesäkuuta 2012.


title: William Quantrill

text: William Clarke Quantrill (31. heinäkuuta 1837 – 6. kesäkuuta 1865, tunnetaan myös valenimellä Charley Hart) oli pahamaineinen etelävaltiolainen sissijohtaja Yhdysvaltain sisällissodan aikana.


title: William Quantrill

text: Ennen sotaa Quantrill työskenteli kansankoulunopettajana Ohiossa ja Illinoisissa sekä myöhemmin huonolla menestyksellä maanviljelijänä Kansasissa. Hän joutui vuonna 1860 pakenemaan Kansasin Lawrencesta, koska häntä epäiltiin murhasta ja hevosvarkaudesta.


title: William Quantrill

text: Sisällissodan alussa Quantrill palveli ensin Konfederaation armeijassa, mutta perusti pian oman sissijoukkionsa. Unionin armeija kohteli Quantrillin joukkoja rikollisina, mutta Konfederaatio julisti elokuussa 1862 Quantrillin joukkion olevan osa Konfederaation armeijaa ja teki Quantrillista kapteenin. Elokuussa 1863 Quantrill iskivät pohjoisvaltioiden alueelle Lawrenceen Kansasiin. Kaupunki oli tunnettu orjuudenvastustajien keskus ja kuuluisan orjuudenvastustajan, senaattori James Lanen koti. Ennen hyökkäystä unionin naisvankila Kansas Cityssä Missourissa romahti ja useita sissien vaimoja sai surmansa. Quantrill hyökkäsi kaupunkiin noin 450 miehen vahvuisella joukolla, joka surmasi kaupungissa vähintään 150 ihmistä. Kaksi kuukautta myöhemmin sama ryhmä hyökkäsi Unionin univormuihin pukeutuneina Unionin tukikohtaan Baxter Springsissa ja surmasi noin 90 Unionin sotilasta.


title: William Quantrill

text: Sodan lähestyessä loppuaan Quantrillin joukkio hajosi useaksi pienemmäksi ryhmäksi. Quantrill itse ammuttiin kuoliaaksi pohjoisvaltiolaisten väijytyksessä 6. kesäkuuta 1865.


title: Trianonin rauha

text: Trianonin rauha oli ensimmäisen maailmansodan jälkeen ympärysvaltojen ja Unkarin välillä solmittu rauhansopimus, joka allekirjoitettiin 4. kesäkuuta 1920. Unkari menetti rauhan nojalla kaksi kolmannesta entisestä pinta-alastaan ja uusien rajojen ulkopuolelle jäi 3 miljoonaa etnistä unkarilaista. Alueita saivat Itävalta-Unkarista itsenäistynyt Tšekkoslovakia, yhdistynyt eteläslaavien Jugoslavia ja Unkarin naapurimaat Romania ja Itävalta. Rauhansopimus rajoitti myös Unkarin armeijan kokoa ja velvoitti sen maksamaan myöhemmin määrättävän summan sotakorvauksia. Rauhan koettu vääryys määritteli Unkarin sisä- ja ulkopolitiikkaa vielä kauan sen solmimisen jälkeen.


title: Trianonin rauha

text: Ensimmäisen maailmansodan aikana vuonna 1916 Itävalta-Unkarissa valtaan noussut uusi hallitsija Kaarle I (Unkarin kuninkaana Kaarle IV) teki ensimmäiset tunnustelut ympärysvaltojen kanssa liittolaisensa Saksan selän takana. Ympärysvallat määrittelivät sodanpäämääränsä Itävalta-Unkaria koskien ensi kertaa tammikuussa 1917. Ympärysvallat vaativat kansallisuusperiaatteeseen vedoten kaksoismonarkian eri kansojen vapauttamista "vieraasta herruudesta". Vaatimus kuulosti uhkaavalta, mutta sitä saattoi tulkita monella tapaa. Tärkeintä ympärysvalloille oli löytää nopein reitti Itävalta-Unkarin irrottamiseksi sodasta. Julistus innosti kuitenkin maan vähemmistökansalaisuuksia, joita oli innoittanut myös Venäjän vallankumous maaliskuussa 1917. Venäjän väliaikainen hallitus vaati ympärysvalloista ensimmäisenä Itävalta-Unkarin pirstomista itsenäiseen Tšekkoslovakiaan ja eteläslaavien yhteiseen valtioon. Yhdysvaltain presidentti Woodrow Wilsonin tammikuussa 1918 julkaistu 14 kohdan rauhanohjelma vaati samaan tapaan Balkanin ja Italian rajojen vetämistä uudelleen kansallisuusperiaatteen mukaisesti. Serbian tuli saada meriyhteys, mutta vähemmistökansalaisuuksien itsenäisyyteen ei viitattu. Sen sijaan vaadittiin niiden "autonomista kehitystä". Itävalta-Unkarissa syntyikin ajatus kaksoismonarkian muuttamisesta liittovaltioksi.


title: Trianonin rauha

text: Venäjän bolševikkihallituksen kanssa tehdyn Brest-Litovskin rauhan jälkeen Itävalta-Unkarille jäi vain kaksi rintamaa Balkanilla ja Pohjois-Italiassa. Sotilaallinen tilanne oli kohentunut, mutta maalla oli vakavia taloudellisia ja sisäisiä ongelmia. Teollinen tuotanto ja maatalous ei enää kyennyt vastaamaan maan ja väestön tarpeisiin. Lokakuun vallankumous innoitti työväenliikkeen vallankumousaatetta. Huhtikuussa 1918 Roomassa järjestettiin kongressi, jossa Jugoslavian, Tšekkoslovakian ja Puolan kansalliskomiteat, sekä maanpaossa eläneet serbien ja romanialaisten edustajat vaativat täydellistä itsenäisyyttä. Lisäksi erillisrauhan mahdollisuudesta luopuneet ympärysvallat ilmoittivat kesäkuussa, että Puolan ja Tšekkoslovakian itsenäisyys kuului niiden sodanpäämääriin. 4. lokakuuta 1918 Itävalta-Unkari pyysi aselepoa ja rauhanneuvotteluiden aloittamista. Neuvottelut haluttiin aloittaa Wilsonin 14 kohdan ohjelman pohjalta, mutta Yhdysvallat ilmoittikin nyt, että kaksoismonarkian kansojen tuli itse päättää kohtalostaan. 28. lokakuuta tšekit julistautuivat itsenäiseksi ja kaksi päivää myöhemmin heihin liittyivät slovakit. Kroatian maapäivät päätti puolestaan eroavansa Unkarista. Unkarissa käynnistyi lokakuussa niin sanottu krysanteemivallankumous. Monarkian tunnukset asuistaan irti repineet vallankumoukselliset sotilaat miehittivät pääkaupungin avainkohdat. Kaksoismonarkian viimeiseksi merkittäväksi eleeksi jäi aselevon allekirjoittaminen Padovassa 3. marraskuuta. Kaarle IV luopui vallasta 11. marraskuuta ja 16. marraskuuta istuntoon kokoontunut kansallisneuvosto julisti Unkarin itsenäiseksi tasavallaksi.


title: Trianonin rauha

text: Unkarin uudeksi pääministeriksi noussut Mihály Károlyi elätteli vielä toiveita yhtenäisestä Unkarista. Ajatus ei kuitenkaan kelvannut vähemmistökansalaisuuksille tai ympärysvalloille. Etenkin Ranska halusi uusista maista liittolaisia Saksan uuden nousun mahdollisuuden varalta. Itä-Euroopan vastaitsenäistyneiden valtioiden "cordon sanitaire" muodostaisi myös Neuvosto-Venäjän eristävän turvallisuusvyöhykkeen. Kenraali Louis Franchet d’Espèrey ilmoittikin unkarilaisille neuvottelijoille Belgradissa ”"Unkarilaiset olivat taistelleet saksalaisten rinnalla, ja yhdessä he saavat siitä maksaa"”. Károlyin hallitus oli voimaton, kun serbien joukot miehittivät Bácskan ja Baanaatin. Romanialaiset marssivat puolestaan Transilvaniaan ja liittivät sen maahansa yksipuolisesti tammikuussa 1919. Tšekkijoukot olivat puolestaan edenneet Slovakiaan ja hieman myöhemmin myös Karpato-Ukrainaan. Ympärysvaltojen 22. joulukuuta Tšekkoslovakian ja Unkarin välille piirtämästä demarkaatiolinjasta muodostui maiden sittempi raja. Károlyin hallitus kaatui maaliskuussa 1919. Pariisin rauhankonferenssissa kokoontuneet suurvallat halusivat muodostaa Romanian selustan takaavan puolueettoman vyöhykkeen Unkarin ja Romanian rajalle valmisteluna suunniteltua Neuvosto-Venäjän vastaista interventiota varten. 20. maaliskuuta ympärysvaltojen ranskalainen valtuutettu Budapestissä vaati Unkarin joukkoja vetäytymään Romanian vastaiselta rajalta. Tähän ei suostuttu vaan hallitus erosi. 21. maaliskuuta Károlyi luovutti hallitustehtävät sosiaalidemokraattien ja kommunistien muodostamalle hallitusneuvostolle, joka julisti Unkarin neuvostotasavallaksi.


title: Trianonin rauha

text: Unkarin tapahtumat herättivät suurta hämmennystä Pariisissa. Vallankumouksen pelättiin nyt leviävän Unkarista Itävaltaan ja Saksaan. Woodrow Wilson ja Britannian David Lloyd George arvostelivat Ranskaa unkarilaisten ajamisesta epätoivoon liiallisilla vaatimuksilla. Tšekit ja romanialaiset päättivät vastata Unkarin tapahtumiin lähettämällä maahan joukkojaan. Samalla ne saattoivat pönkittää aluevaatimuksiaan. Romanialaiset joukot ylittivät rajan 16. helmikuuta, Unkarin neuvostohallitus erosi 1. elokuuta ja romanialaiset joukot valtasivat Budapestin. Kaaoksen jälkeen uudeksi voimatekijäksi Unkarissa nousi Miklós Horthyn kansallinen armeija, joka marssi Budapestiin romanialaisten joukkojen vetäydyttyä 16. marraskuuta 1919. Kristillissosiaalisen puolueen Károly Huszárin onnistui muodostaa demokraattinen hallitus, jonka kanssa ympärysvallat saattoivat tehdä lopullisen rauhansopimuksen. Huszárin hallitus järjesti myös uudet vaalit, joiden voittajiksi kohosivat kuningaskuntaa kannattaneet puolueet. Ympärysvallat ja Unkarin naapurivaltiot vastustivat kuningaskunnan palautusta, jolloin kompromissiratkaisuna kuningaskunta ei saanut kuningasta, vaan Miklós Horthystä tehtiin 1400-luvun tapaan valtionhoitaja.


title: Trianonin rauha

text: Suurvallat ja niiden pienet liittolaiset kokoontuivat tammikuussa 1919 rauhankonferenssiin Pariisissa. Konferenssin eniten huomiota saaneet kohdat olivat rauhansopimus Saksan kanssa ja Kansainliiton peruskirja. Unkarista olivat kiinnostuneet vain Ranska ja Unkarin naapurimaat. Unkarin rauhanehtoja valmisteli kaksi komissiota, joista toinen käsitteli Tšekkoslovakian ja toinen Romanian ja Jugoslavian vaatimuksia. Ranska tuki maiden pyrkimyksiä, mutta kaikkia vaatimuksiaan ne eivät saaneet kuitenkaan läpi. Hylättyihin ehdotuksiin kuuluivat esimerkiksi niin sanottu Burgenlandin käytävä Tšekkoslovakian ja Jugoslavian välille, Pécsin kivihiilikentän liittäminen Jugoslaviaan ja Romanian vaatimukset rajan vetämisestä Tiszalle. Komissioiden ehdotukset olivat valmiita ennen Károlyin hallituksen eroa ja ne hyväksyttiin rauhankonferenssin korkeimmassa neuvostossa toukokuussa. Neuvostohallituksen muodostaminen ja romanialaisten Budapestin miehitys lykkäsivät kuitenkin rauhanehdotuksen tarjoamista unkarilaisille.


title: Trianonin rauha

text: Unkari sai kutsun rauhankonferenssiin Huszárin hallituksen muodostamisen jälkeen. Unkarilaiset lähettivät konferenssiin valtuuskunnan, jonka puheenjohtajana toimi kreivi Albert Apponyi. Unkarilaiset saivat rauhansopimuksen luonnoksen Neuillyssä lähellä Pariisia 16. tammikuuta 1920. Apponyi pyrki turhaan esittämään ehtoja vastaan taloudellisia, historiallisia ja oikeudellisia näkökohtia. Unkarilaiset yrittivät turhaan myös kiistää Unkarin syyllisyyden sotaan. Lopulta 4. kesäkuuta 1920 unkarilaiset allekirjoittivat rauhansopimuksen Trianon-palatsissa Versaillesissa. Poliittisen vastuun sopimuksesta Unkarissa otti Pál Telekin hallitus.


title: Trianonin rauha

text: Trianonin rauhan nojalla Unkari kutistui pinta-alaltaan kolmasosaan entisestä. Entisistä 18 miljoonasta asukkaasta uusien rajojen sisälle jäi vain 8 miljoonaa. Rajojen ulkopuolelle jäi 3 miljoonaa etnistä unkarilaista. Heistä noin miljoona jäi Tšekkoslovakian puolelle, puolitoistamiljoonaa Romaniaan ja puolimiljoonaa Jugoslaviaan. Ennen hallitsemistaan alueista Unkari menetti Slovakian, Rutenian, Transsilvanian, Baanaatin ja Kroatian. Lisäksi Burgenland oli liitetty Itävaltaan ja Italia oli vallannut ennen Unkarille kuuluneen Fiumen satamakaupungin. Alueiden siirrot tehtiin pääsääntöisesti ilman kansanäänestyksiä, joita järjestettiin vain kahden pienen alueen kohtalosta. Aluemenetysten lisäksi rauhansopimus kielsi asevelvollisuuden Unkarissa ja rajasi armeijan enimmäisvahvuuden 35 000:n mieheen. Unkari määrättiin myös maksamaan sotakorvaukset, joiden suuruus määriteltäisiin myöhemmin.


title: Trianonin rauha

text: Trianonin rauha oli valtava isku unkarilaisille. Rauhan allekirjoittamista seurasi kolmipäiväinen maansuru ja lipputankoihin nostettiin mustia lippuja. Unkarilaisten asenne tiivistyi iskulauseeseen "Nem, nem, soha" eli ”ei, ei koskaan”. Unkarin tulevassa ulkopolitiikassa Trianonin rauhan koettujen vääryyksien korjaaminen muodosti avainasian. Sisäpolitiikassa rauhaan vetoaminen tarjosi syyn kiinnittää huomio muista ongelmista muualle.


title: Jared Padalecki

text: Jared Tristan Padalecki (s. 19. heinäkuuta 1982 San Antonio, Texas) on yhdysvaltalainen näyttelijä. Padalecki varttui Texasissa. Hän näytteli 2000-luvun alussa televisiosarjassa "Gilmoren tytöt" sekä useissa elokuvissa, muun muassa "Päivä New Yorkissa" ja "House of Wax". Padalecki näyttelee myös Sam Winchesteriä CW:n televisiosarjassa "Supernatural".


title: Jared Padalecki

text: Padalecki syntyi San Antoniossa Texasissa puolalaiset juuret omaavaan roomalaiskatoliseen perheeseen. Padaleckilla on vanhempi veli, Jeff, sekä nuorempi sisar, Megan.


title: Jared Padalecki

text: Padalecki kävi James Madison High School -koulua San Antoniossa, josta hän valmistui vuonna 2000. Vuonna 1998 Padalecki ja hänen parinsa Chris Cardenas voittivat National Forensic League -järjestön mestaruuden sarjassa Duo Interpretation. Padalecki voitti FOX-televisioyhtiön vuoden 1999 Claim to Fame -kilpailun; jonka avulla hän pääsi esiintymään Teen Choice -gaalaan ja tapasi nykyisen managerinsa. Valmistuttuaan high schoolista vuonna 2000 Padalecki muutti Los Angelesiin Kaliforniaan panostaakseen näyttelemiseen, vaikka suunnittelikin alun perin jatkavansa opiskelua Texasin yliopistossa.


title: Jared Padalecki

text: Padaleckin ensimmäinen rooli oli sivuosa vuoden 1999 elokuvassa "A Little Inside". Vuonna 2000 Padalecki valittiin näyttelemään Dean Foresteria menestyssarjaan "Gilmoren tytöt", jossa hän näytteli vuoteen 2005 saakka. 2000-luvun alussa Padalecki näytteli useissa televisioelokuvissa, muun muassa "Silent Witness", "Close to Home" ja "Delfiinikesä".


title: Jared Padalecki

text: Padalecki esitti vuoden 2003 elokuvassa "Villi tusina" nimeämätöntä koulukiusaajaa näyttelijäkollegansa Tom Wellingin suosittelemana. Vuonna 2002 Padalecki valittiin näyttelemään Disneyn elokuvaan "Delfiinikesä", jossa hän näyttelee Zachary Grey -nimistä luokkatoverinsa huomiota kerjäävää teiniä. Vuonna 2004 hän esitti Mary-Kate ja Ashley Olsenin komediassa "Päivä New Yorkissa" Trip Leitonia, johon molemmat Olsenien näyttelemät hahmot ovat ihastuneet. Padalecki sai samana vuonna myös pienen roolin trilleristä "Flight of the Phoenix" yhdessä Dennis Quaidin ja Hugh Laurien kanssa. Vuonna 2005 Padalecki näytteli yhdessä Elisha Cuthbertin, Chad Michael Murrayn ja Paris Hiltonin kanssa kauhuelokuvassa "House of Wax" sekä murhamysteerielokuvassa "Cry Wolf".


title: Jared Padalecki

text: Samana vuonna Padalecki sai roolin Sam Winchesterina The WB:n sarjasta "Supernatural": Sam ja hänen veljensä Dean (Jensen Ackles) ajelevat ympäri Yhdysvaltoja etsimässä paranormaaleja olentoja, joskus yhdessä isänsä (Jeffrey Dean Morgan) kanssa. Sarjan kuudes tuotantokausi alkoi Yhdysvalloissa 24. syyskuuta 2010 The CW:llä.


title: Jared Padalecki

text: Padalecki seurusteli elokuvan "Cry Wolf" vastanäyttelijänsä Sandra McCoyn kanssa kolmen vuotta ennen kihlautumista vuoden 2008 alussa. Kihlaus purkautui heti huhtikuussa 2008. Virallisesti Padalecki myönsi eron "Supernatural"-sarjan fanitapaamisessa Dallasissa.


title: Jared Padalecki

text: Padalecki meni vuonna 2010 naimisiin "Supernatural"-vastanäyttelijän Genevieve Cortesen kanssa. Pari asuu Vancouverissa Kanadassa, ja heillä on kaksi poikaa ja tytär.


title: Keppijumppaa

text: Keppijumppaa on YUP:n huhtikuussa 2005 julkaistu kymmenes albumi. Se nousi Suomen virallisen listan sijalle 4.


title: Keppijumppaa

text: Kaikki kappaleet säveltänyt Valtteri Tynkkynen ja Jarkko Martikainen, sanoittanut Jarkko Martikainen sekä sovittanut YUP, ellei toisin mainittu.


title: Prahan eläintarha

text: Prahan eläintarha () on Tšekin pääkaupungissa Prahassa toimiva eläintarha. Se perustettiin vuonna 1931.


title: Prahan eläintarha

text: Prahan eläintarha on 45 hehtaarin kokoinen , ja siellä on edustettuina noin 1 960 eläintä ja 360 eri nisäkäs-, lintu- ja matelijalajia. Eläintarhassa on kasvatettu runsaasti uhanalaisiksi luokiteltuja przewalskinhevosia. Eläintarha jouduttiin sulkemaan väliaikaisesti vuonna 2002 tulvien vuoksi.


title: Prahan eläintarha

text: Prahan eläintarhassa käy vuosittain noin 750 000 vierasta.


title: Chad Michael Murray

text: Chad Michael Murray (s. 24. elokuuta 1981 Buffalo, New York) on yhdysvaltalainen näyttelijä ja malli. Hänet tunnetaan muun muassa televisiosarjasta "Tunteet pelissä", jossa hän esiintyi Lucas Scottin roolissa vuosina 2003–2009 ja 2012.


title: Chad Michael Murray

text: Tammikuussa 2015 Murray meni naimisiin "Chosen"-televisiosarjan kanssanäyttelijänsä Sarah Roemerin kanssa. Samalla pariskunta ilmoitti odottavansa ensimmäistä lastaan.


title: Nanto

text: Nanto () on kaupunki Toyaman prefektuurissa, Japanissa. Kaupunki perustettiin 1. marraskuuta 2004, kun neljä kylää (村 -mura), Inokuchi, Kamitaira, Taira ja Toga, sekä neljä kaupunkia (町 -machi), Fukuno, Inami, Johana ja Fukumitsu yhdistyivät.


title: Nanto

text: Vuonna 2005 Nantossa oli 58 137 asukasta, joka on vähmmän kuin edellisinä vuosina. Kaupungilla on pinta-alaa 668,86 neliökilometrin verran. Nanton nähtävyyksiin lukeutuvat Hakusanin luonnonpuisto, Zuisen-jin temppeli sekä UNESCOn maailmanperintöluetteloon kuuluva gassho-tyylinen Gokayaman historiallinen kylä.


title: Pierre Choderlos de Laclos

text: Pierre Ambroise François Choderlos de Laclos [ʃɔdɛʁlo də laklo] (18. lokakuuta 1741 Amiens, Ranska – 5. syyskuuta 1803 Taranto, Italia) oli ranskalainen upseeri, liikemies, diplomaatti ja kirjailija. Hänet tunnetaan erityisesti kirjeromaanistaan "Vaarallisia suhteita" (alkuteos "Les liaisons dangereuses"), joka ilmestyi vuonna 1782. Hän julkaisi myös runokokoelman, sovitti Madame Riccobonin "Ernestine"-romaanin oopperalibretoksi, sekä julkaisi yhteiskunnallisen tutkielman naisten kouluttamisesta.


title: Pierre Choderlos de Laclos

text: Pierre Ambroise François Choderlos de Laclos syntyi Amiensissa 1741. Hän sai tykistöupseerin koulutuksen ja sai nimityksen tykistöluutnantiksi 1761. Hän palveli useilla paikkakunnilla, kuten Strasbourgissa ja Grenoblessa. Hän kirjoitteli myös näihin aikohin eroottisia tarinoita lehtiin.


title: Pierre Choderlos de Laclos

text: Ura upseerina ei ollut kovinkaan menestyksekäs. Ollessaan komennettuna Biskajanlahdella de Laclos ilmoitti ystävilleen, että kirjoittaa vielä jotain todella epätavallista ja huomiota herättävää, ja että se muistetaan vielä kauan hänen jälkeensä. Ennustus toteutui "Vaarallisia suhteita" -teoksen myötä.


title: Pierre Choderlos de Laclos

text: Hän aloitti teoksen kirjoittamisen 1779 ollessaan Aixin saaren linnoitustöissä Ranskan länsirannikolla. Saamansa kuuden kuukauden loman aikana hän kirjoitti teoksen loppuun Pariisissa. Kirja julkaistiin maaliskuussa 1782 ja ensimmäinen 1000 kappaleen painos myytiin loppuun kuukaudessa, mikä oli tuohon aikaan harvinaista.


title: Pierre Choderlos de Laclos

text: De Laclos meni naimisiin 1786 La Rochellen ammusvarikon rakennustöissä 1783 tapaamansa Marie-Soulange Duperrén kanssa.


title: Pierre Choderlos de Laclos

text: De Laclos jätti armeijan ja siirtyi 1788 sihteeriksi Orléansin herttua Ludvig Filip II:n palvelukseen. Hän liittyi vuoden 1795 jälkeen Napoleonin kannattajiin ja sai vastavalitulta konsuli Napoleonilta uudelleennimityksen prikaatinkenraaliksi vuonna 1800. Napoleonin hallituskaudella hänestä tuli myös Etelä-Italian tykistön päätarkastaja 1803.


title: Pierre Choderlos de Laclos

text: Kirjallisuuden tutkijat epäilevät hänen tutustuneen Milanossa Stendhaliin. De Laclos kuoli Tarantossa kulkutautiin 1803.


title: Pierre Choderlos de Laclos

text: "Vaarallisia suhteita" pidetään yleisesti lajityyppinsä kirjeromaanin parhaana esimerkkinä. Teoksen henkilöt jakaantuvat selvästi hyviin ja pahoihin. Cécile ja ritari Danceny ovat hyviä, viattomia, nuoria ja kokemattomia. Valmont ja markiisitar de Merteuil ovat pahoja. Valmont on terävä-älyinen, viehätysvoimainen peluri, jonka intohimona on valehtelu. Markiisitar de Merteuil ei ole hyveellinen, viaton, uskollinen tai aito. Häneltä puuttuu myös kaikki uskonnollisuus. Yhdessä Valmontin kanssa hän pitää ihmisiä joko ottajina tai niinä, joilta otetaan. Heillä ei ole muita aitoja tunteita kuin itserakkaus. Valloitukset tuovat paitsi vallantunnetta myös eroottista tyydytystä. Vaikka Cécile ja ritari Danceny turmelevat viattomuutensa, he tuntevat kuitenkin katumusta. Rouva de Tourvel edustaa aitoutta ja viattomuutta, joka säilyy iästä huolimatta.


title: Pierre Choderlos de Laclos

text: Teos puhuu lakkaamatta hyveestä ja viattomuudesta sekä niiden menettämisestä. Valmont ja markiisitar de Merteuil yrittävät parhaimpansa mukaan kitkeä viattomuuden ja hyveet, pelkästään kostonhalunsa takia tai pönkittääkseen omaa statustaan. Teoksen painopiste ei ole toiminnassa, vaan viettelyn tekniikassa. Vastoinkäymiset ovat Valmontille esteitä, jotka ovat kierrettävissä oveluudella ja julmuudella.


title: Pierre Choderlos de Laclos

text: Vaarallisia suhteita on lajityypistään huolimatta hyvin dramaattinen ja se on sovitettu teatterinäyttämölle lukemattomia kertoja. Valkokankaalle se on sovitettu viidesti.


title: Pierre Choderlos de Laclos

text: Vuonna 2015 helsinkiläinen Ryhmäteatteri esitti "Vaarallisia suhteita" Suomenlinnan kesäteatterissa. Näytelmäsovituksen teki Juha Kukkonen ja pääosissa olivat Minna Suuronen ja Antti Virmavirta.


title: Maurice Gibb

text: Maurice Ernest Gibb, CBE (22. joulukuuta 1949 Douglas, Mansaari – 12. tammikuuta 2003 Miami Beach, Florida) oli englantilainen muusikko ja Bee Gees -yhtyeen jäsen. Hänen kaksoisveljensä oli Robin Gibb (1949–2012), joka syntyi 35 minuuttia ennen Maurice'ta.


title: Maurice Gibb

text: Hän kasvoi perheensä kanssa Chorlton-cum-Hardy -alueella, Manchesterissa. Vuonna 1958 Gibbin perhe muutti Brisbaneen, Australiaan ja asettui Cribb Islandille, jonka tilalle rakennettiin myöhemmin Brisbanen lentoasema. Brisbanessa ollessaan veljekset muodostivat Bee Gees -yhtyeen, jonka ura on jatkunut yli viisi vuosikymmentä ja he ovat myyneet yli 180 miljoonaa levyä.


title: Maurice Gibb

text: Maurice Gibb soitti bassokitaraa, kitaraa ja kosketinsoittimia. Hänet tunnettiin yhtyeen "hiljaisena jäsenenä", joka pysyi enimmäkseen taka-alalla.


title: Maurice Gibb

text: Hän oli naimisissa skotlantilaisen laulajan, Lulun kanssa vuosina 1969-1973. Näinä aikoina Maurice kokeili näyttelemistä ja esiintyi lyhytikäisessä West End -musikaalissa "Sing a Rude Song".


title: Maurice Gibb

text: Vuonna 1994 Maurice Gibb pääsi Songwriters Hall of Fameen ja vuonna 1997 Rock and Roll Hall of Fameen.


title: Maurice Gibb

text: Maurice Gibb kuoli sairaalassa Miami Beachissä, Floridassa 12. tammikuuta 2003 sydämenpysähdystä ja kiertyneen suolen leikkausta seuranneisiin komplikaatioihin. Hänet polttohaudattiin.